Konkurrenceret - krænkelse af registret figurmærke\nCoop Danmark A/S salg af en "JFY Retro sko" var en krænkelse af Puma AG Rudolf Dassler Sports registrerede figurmærke "form-strippen" og i strid med god markedsføringsskik\nDom i sagen V-13-04\n*Berigtiget den 19/10 2005 i medfør af retsplejelovens § 221, stk. 1.\n(Advokat Thomas Færch Wiesner ved Christina *Wiesner)\nSagen vedrører spørgsmålet, om Coop Danmark A/S (i det følgende Coop) ved salg af et parti "JFY Retro sko" krænkede Puma AG Rudolf Dassler Sports (i det følgende Puma) registrerede figurmærke "form-strippen" og handlede i strid med god markedsføringsskik.\nPuma har nedlagt følgende påstande:\n1. Coop tilpligtes at anerkende, at Coops salg af de i bilag 6 og K afbildede "Retrosko" udgjorde en krænkelse af Pumas eneret i henhold til varemærkelovens § 4 og en overtrædelse af bestemmelserne i markedsføringslovens § 1.\n2. Coop tilpligtes at betale Puma vederlag og erstatning for de i påstand 1 nævnte krænkelser, skønsmæssigt ansat til 500.000 kr., subsidiært et mindre beløb efter rettens skøn, med tillæg af procesrente fra sagens anlæg den 5. februar 2004.\nCoop har nedlagt påstand om frifindelse.\nPumas form-strip og Avanti sko\nPuma har produceret sports- og fritidssko siden grundlæggelsen af fabrikken i Tyskland i 1924. I 1958 blev fodboldstøvler fra Puma anvendt under finalen i fodbold VM. På siderne bar støvlerne en ny stribe, den såkaldte form-strip. Form-strippen blev registreret som figurmærke i 1959 i Tyskland og videreført som internationalt varemærke under Madrid-systemet. I Danmark blev form-strippen registreret i 1977 som figurmærke og i 1984 som figurmærke afbilledet på en sko i klasse 25 (sko, især sports- og fritidssko). Figurmærkerne ser således ud:\nForm-strippen kan beskrives som en stribe opdelt i tre baner ved hjælp af stiplede linjer, som begynder ved sålen midt på skoen ved fodballen og svinger bagud og opad, mens den indsnævres og ender næsten øverst ved skoens indgang ved hælen. Puma har fremlagt et omfattende markedsføringsmateriale, hvoraf fremgår, at Pumas sko til sport og fritid har været markedsført løbende i Danmark under anvendelse af form-strippen fra i hvert fald midten af 1960'erne til i dag. Fodtøjet har derudover været forsynet med andre kendetegn som navnet "PUMA" og figuren "en springende puma".\nIfølge det fremlagte markedsføringsmateriale er form-strippen anvendt i næsten uændret form, men i 1981 ses form-strippen i enkelte tilfælde aftegnet ved huller. I 1990'erne ses ligeledes Puma sko med form-strippen i variationer som for eksempel\nmed fuldt optrukne streger i stedet for syninger eller som gemt bag andre ornamenter. Fra slutningen af 1990'erne til 2003 bruges form-strippen i nye variationer på fortrinsvis nye skomodeller, som tillige har særprægede såler, mens den tidligere\nbrug af form-strippen beholdes på især de mere klassiske skomodeller. De færreste sko vises med en fløs, som kan foldes ud over snøreindretningen.\nParterne er enige om, at Pumas form-strip er et indarbejdet og velkendt mærke.\nPuma fremstillede en skomodel med navnet "Avanti", som blev solgt i perioden fra omkring 1999 til 2002 i Danmark. Skoen så således ud:\nI Danmark blev skoen blandt andet markedsført i flere farvekombinationer, men farverne sort/hvid og beige/brun var de mest solgte. Skoens sål udgøres af over 100 små og store gummidutter, heraf 15 op ad hælen, og på et firkantet felt i sålen står der PUMA med den springende puma aftegnet. Sålen går op over både skosnude og hæl. Sålen afsluttes ved skosnuden med tre vandrette striber. Syningerne på skoen danner et mønster, hvoraf to syninger går rundt om snuden, og to dobbeltsyninger går rundt nederst om hælen, hvorpå pumaen er aftegnet. Ved snøreindretningen er det muligt at folde en fløs uden på snøren. Et stykke læder går uden om snøreindretningen i en facon, som udvides midt på, snævres ind på vej mod den øverste del af snøren og derefter atter udvides. Form-strippen er anvendt i overensstemmelse med varemærkeregistreringen som sideapplikationer med syninger udgørende de stiplede linjer, som opdeler form-strippen i tre baner.\nJFY Retro sko\nI 2002 og 2003 solgte Coop, herunder i supermarkedet Kvickly Xtra, et parti fritidssko under betegnelsen "retro sko". Puma rettede den 5. marts 2003 henvendelse til Coop om disse sko på baggrund af et par sko indkøbt den 25. januar 2003. Kvitteringen viste, at udsalgsprisen var 99,95 kr., efter at en rabat på 50 kr. var fratrukket ordinærprisen på 149,95 kr. Den 19. marts 2003 oplyste Coop, at skoene var bestilt i januar 2002 og var nu næsten udsolgt. Parterne fortsatte korrespondancen, og Coop bestred, at skoen udgjorde en krænkelse af Pumas varemærkeret. Coop oplyste den 31. marts 2004, at Coop havde indkøbt 12.408 par sko fordelt på farvekombinationen beige/brun og sort/hvid i størrelse 28-46, at udsalgsprisen havde været 99,95 kr., hvorefter prisen blev nedsat til 50 kr., og at indkøbsprisen afhængig af størrelsen havde været henholdsvis USD 5 og 5,60. Det er senere oplyst, at de første 10.593 par sko blev solgt for 99,95 kr. pr. par. Det er ubestridt, at alle sko nu er solgt. Spørgsmålet om produktefterligning nævnte Puma først efter, at korrespondancen om varemærkekrænkelsen sluttede med, at Coop i august 2003 ville afvente en stævning.\nCoops sko blev markedsført som retro sko, men var også påført mærket "JFY" (Just For You) på den indvendige sål. Skoen så således ud (bilag K):\nSålen har over 100 små og store dupper, som er lidt mindre end Avanti skoens, heraf 15 op ad hælen. Der er et lidt større firkantet felt under sålen end under Avanti skoen, men der er ikke påført noget navn eller mærke. Der er tre striber rundt om snuden, og der er syninger på snuden og rundt om hælen. Der er ikke noget mærke på hælen. Der er ingen fløs, som kan foldes uden på snøreindretningen. Snøreindretningen er omgrænset af et læderstykke, som udvides midtpå og udvides øverst. På siderne er der påsyet applikationer som vist på foto. Der er ingen navne på siderne. Sideapplikationen går fra sålen ved fodballen som en bred stribe bagud og opad, samtidig med at den indsnævres. Svinget bagud er mere spidst end svinget i Pumas form-strip. Striben er opdelt i 2 baner ved hjælp en syning. Efter ca. 1/3 af striben forgrener striben sig således, at en gren med 4 huller går op mod snøreindretningen.\nRetro-bølge, andre sko og varemærker\nParterne er enige om, at begrebet "retro" er en generisk betegnelse for sko, som skal associere til "de gode gamle dage", ved at ældre skomodeller vender tilbage i en ny udgave. En retro-bølge i begyndelsen af det 21. århundrede førte en stor mængde retro-sko med sig fra forskellige producenter. JFY Retro og Puma Avanti er en del af dette fænomen. Retro-skoene findes med særprægede såler, såler med dupper og med såler, som går op om snude og hæl. Parterne er enige i, at der findes en lang række sko fra forskellige producenter, hvor sålen har dupper, og hvor sålen eventuelt også er bøjet op om snude og/eller hæl. Det er dog Pumas opfattelse, at Pumas dupper har særpræg henset til, at der er tale om små og store dupper mellem hinanden. Der er endvidere enighed om, at snøreindretningerne er uden særpræg.\nCoop har fremlagt en række fotoalbum med forskellige skomærker for at illustrere andre mærkers mere eller mindre konsekvente anvendelse af figurer, anvendelse af striber som sideapplikation og anvendelsen af særprægede såler, herunder såler, som går op over snude og/eller hæl og har dupper.\nNike anvender en velkendt stribe, den såkaldte "swoosh", som sideapplikation, der går bagud og indsnævres opad. Det er Coops opfattelse, at Nikes swoosh anvendes mere konsekvent end Pumas form-strip, hvorimod Puma henviser til, at også Nikes swoosh ses i forskellige variationer. Coop har fremlagt fotos af Nike sko for at vise, at swooshen indgår sammen med andre formelementer alt efter modens udvikling, og at moden afspejler sig ved sammenfaldende stiltræk hos alle skomærker inklusiv Puma. Nikes swoosh ses i flere variationer blandt disse sko, hvoraf mange har særprægede såler.\nEt andet mærke er Asics, hvilke sko bærer en figur, som udgøres af to striber, der indsnævres bagud og opefter mod hinanden for til sidst at gå sammen. De to buede striber krydses af to tværgående rette og kortere striber:\nReebok har følgende registrerede figurmærke:\nCoop har indkøbt sko af mærkerne Oliver, Graceland, Cube og Bianco og har fremlagt fotos heraf for at illustrere striber og sideapplikationer.\nCoop har endvidere fremlagt udskrifter fra www.zappos.com med uddrag af sko, som sælges på denne Internet side. Coop har påpeget, at flere af skoene er udstyret med striber på siderne, herunder især sko fra Donald J. Pliner, Marc, John Fluevog og Skechers, har særprægede såler og såler, som går op over snuden, for eksempel Ecco. Diadora er medtaget med en sko, som har dupper under sålen, som går op over hælen, og har en stribe på siden af skoen, som minder meget om striben på JFY Re-\ntro skoen, bortset fra at forgreningen er udformet mere som et Y, og at striben nede ved sålen er smallere.\nPuma har fremlagt materiale fra www.shoes.com og påpeget, at der ikke er sko med striber, som nærmer sig Pumas form-strip. Shoes.com forhandler dog ikke Diadora, men Asics er repræsenteret. Flere af skoene har striber på siden. Puma har fremlagt fotos af skoudstillinger fra almindelig skotøjsforretninger, hvoraf fremgår, hvordan skoene opstilles med siden til, således at sideapplikationen tydeligt ses.\nPuma har dokumenteret, at Puma i Danmark og andre lande har været involveret i en række tvister vedrørende krænkelse af form-strippen.\nJochen Lederhilger har forklaret, at han er chef for Pumas afdeling for immaterielle rettigheder, herunder varemærker, patenter og design, og varetager blandt andet krænkelsessager. Salget af Puma sko er kraftigt stigende, og Puma har klaret sig rig-\ntigt godt de sidste 4 år. Koncernens samlede årlige omsætning er på ca. 1,8 mia. Euro, hvoraf 50-60 % vedrører skoproduktionen.\nPumas produkter henvender sig til unge modebevidste forbrugere og sportsudøvere, idet sport også kan siges at være en del af den moderne livsstil. Lifestyle sko er beregnet til cafe- og shoppingture, men ikke til at træne i. Lifestyle sko er trendsættende sko, som skal passe til den øvrige moderigtige beklædning, hvor brandet er af betydning. Omsætningen af sko består af 2/3 lifestyle produkter og 1/3 sportssko.\nForm-strippen er Pumas varemærke for fodtøj og er det vigtigste distinktive mærke blandt øvrige kendetegn til at adskille Puma fra andre. Form-strippen benyttes på alle sko på samme måde, men der kan forekomme mindre justeringer af hensyn til design og form. Variationerne skal godkendes i hans afdeling, og ofte bliver forslag til anvendelse af form-strippen afvist, fordi de er for afvigende.\nPuma overvåger markedet gennem sine sælgere og ansatte. Der er udarbejdet en intern instruks, så alle ved, hvad de skal gøre, hvis de ser et produkt, som er for tæt på Puma: køb varen, få kvitteringen, notér forretningens navn og adresse, tæl antal eksemplarer og mulige farver. Oplysningerne sendes til hans afdeling.\nI 2005 har der været 1900 sager om krænkelser. I 2004 var der færre, men problemerne er steget kraftigt på grund af mærkets værdi. I 2004 fandt Puma 800.000 par krænkende sko over hele verden, og i år er der allerede konstateret 600.000 par sko, som er blevet fjernet fra markedet.\nDe mest populære sko, lifestyle skoene, bliver oftest udsat for efterligninger. Puma Avanti er en af disse. Puma Avanti kom første gang på markedet i 2000 og blev en bestseller med meget stor efterspørgsel. Skoen solgte allerbedst i 2002. Puma har\nfundet 10.000-vis af kopierede sko og bruger så mange ressourcer som nødvendigt på at standse krænkelserne.\nJFY Retro skoen blev fundet af Puma i Danmark og indkøbt i henhold til den interne instruks. Hans afdeling modtog skoen, og han vurderede, at der var tale om en klar krænkelse af Pumas form-strip. Puma er kendetegnet ved et produkt af høj kvalitet,\nog når kunderne finder sko, som ligner Pumas, i lavprisbutikker, bliver de skuffede, og Pumas image udhules. Pumas marked blev helt sikkert påvirket af salget af JFY Retro skoen.\nAsics figurmærke er meget forskelligt fra Pumas, for Asics figur består af to vertikale striber, som krydses af to vandrette streger. Puma har en aftale med Reebok om anvendelsen af Reeboks figurmærke, således at Reebok altid skal benytte den trekantede figur sammen med striberne. Diadora er et italiensk mærke, som har eksisteret længe ved siden af Puma. Begyndelsen af Diadora-striben nederst er meget smallere end på form-strippen. Figuren er pil-formet, og der er klart tale om en anden figur end Pumas form-strip. Figuren svarer til Diadoras registrerede varemærke og anvendes som sideapplikation på skoen i bilag G side 24. Øverst på bilaget ses Diadoras registrerede varemærke.\nGraceland skoen, sagens bilag H side 5, har en stribe, som begynder langt fremme ved skosnuden og falder igen halvt henne ad skosiden. Denne figur er ikke krænkende. Cube skoen, bilag H side 9, har en stribe, der minder om en bro, og har intet med Pumas form-strip at gøre. Root skoen, bilag H side 14, har en stribe, som går ned igen til sålen ved hælen, og som krydses af en anden streg. Dette har intet at gøre med Pumas figur. Dockers skoen, bilag H side 17, har en stribe, som går ned til sålen ved hælen. Figuren er et registreret varemærke og krænker ikke Puma. Han har vist nok hørt om Bianco før, og skoen i bilag H side 22 har en figur, som udgøres af to striber, der krydser vertikalt, og som har en meget tyndere begyndelse end formstrippen. Biancos stribe på skoen i bilag H side 25 minder om et U. Biancos striber er ikke noget, Puma vil føre sag om i Danmark. Marc skoens stribe, bilag G side 9, forveksles ikke med form-strippen, for der er tale om en pil-formet applikkation med association til Kagoroos figurmærke. Donald Pliner skoen, bilag G side 3, er slet ikke forvekslelig med Puma, for striben bliver ikke smallere bagud og er fæstet på hælkappen. John Fluevog, bilag G side 18, blev sagsøgt for flere år siden, da der er tale om et krænkende mærke. Han mener, at der er underskrevet en aftale om, at denne sko skal udgå. Skechers sko, bilag G side 20, har ligesom Dockers sko et brolignende logo, som går ned mod hælen og ikke op. Til forskel herfra går applikationen på skoen omfattet af forligserklæringen i bilag 52 lige mod hælen og buer ikke nedad.\nDet sorte element på Puma skoen, bilag B side 2, er skoens baggrund, og der er ikke tvivl om, at den hvide stribe er Pumas form-strip, som den skal anvendes. På Puma skoen, bilag B side 8, er det stadig tale om form-strippen. Puma skoen, bilag B side 15, har også form-strippen, som dog delvist skjules af lukkemekanismen.\nSkoenes striber og form-strippen er ikke bare dekorative elementer, men anvendes til at mærke skoene klart og tydeligt for at adskille dem fra andre sko. JFY Retro skoen krænker form-strippen, fordi striben begynder og ender på samme måde som formstrippen.\nPuma sælger licenser på almindelige markedsvilkår, det vil sige 8-12 %.\nPeter Bedsted har forklaret, at han er administrerende direktør i Puma Denmark. Hans ansvarsområde omfatter immaterialret, men sagerne går videre til immaterialretsafdelingen i Tyskland. Der sælges årligt ca. 240.000 par Puma sko fra 150 mode-\nbutikker og 350 sports- og specialforretninger i Danmark, hvilket er 3. bedst efter Nike og Adidas. Lifestyle produkterne har været i stor vækst i hele Europa siden slutningen af 1999. Puma Avanti var mest populær i 2001 og 2002 og har været en af\nde mest populære sko. Den blev produceret i mange farvekombinationer, men danskerne foretrækker nogle særlige varianter, nemlig kombinationerne sort/hvid og beige/brun. Den vejledende udsalgspris var 799 kr. Målgruppen var oprindeligt de 18\ntil 24-årige, men retro-skoene fik et meget bredere kundeunderlag. Avanti blev solgt i begrænsede mængder fra lifestyle butikker og ikke i sportsbutikker. Skoen blev helt udsolgt i 2004, og der er ingen sko på lager.\nDe 350 sportsforretninger er meget kritiske overfor efterligninger, og de 30 ansatte i Puma Danmarks organisation overvåger og rapporterer også om konkurrenter. Ofte er henvendelser om kopiprodukter kommet fra forhandlere og kunder. En kunde ringede og fortalte, at Kvickly solgte en sko, som lignede Avanti meget. Da de fik skoen ind på kontoret, stod det helt klart, at der var tale om en krænkelse af Pumas Avanti sko, og at den var forvekslelig for kunderne. Pumas renommé lider skade, når\nder sælges kopiprodukter på markedet, og Puma har mistet et par års salg på grund af JFY Retro skoen.\nLars Østerby har forklaret, at han er produktchef hos Coop Norden Danmark A/S.\nRetro er benævnelsen for en gammel skomodel, som er hentet tilbage og fornyet. Dette blev moderne i 2002-2003, og Coop gik målrettet efter at købe en retro-sko. Der var et stort udbud. JFY Retro er en god kommerciel sko, som kan bruges af en\nmeget bred kundegruppe. Skoen blev ikke markedsført under navnet JFY (Just For You), der er Coops "no-name" eget mærke til prisbillige produkter, og som ikke bruges i markedsføringsøjemed.\nCoop afgav ordre på JFY Retro skoen efter at have set den på en messe i fjernøsten. Skoen blev ikke specialfremstillet til Coop. Han havde ikke et specifikt kendskab til Puma Avanti på det tidspunkt, men kendte selvfølgelig Puma generelt. Han gjorde sig ingen overvejelser om, at striben lignede Pumas form-strip, men han var opmærksom på, at striben ikke lignede andres. Der blev indkøbt 12.408 par sko for 510.501,01 kr. Hertil kom transportomkostninger, lagerudgifter, toldafgift, distributionsomkostninger m.v. Fortjenesten udgjorde ca. 250.000 kr.\nJFY Retro skoen har aldrig været solgt for mere end 100 kr. Han har ikke kunnet finde ud af, hvorfor der står 150 kr. på kvitteringen fra Kvickly. Restlageret er formentligt solgt for 50 kr. pr. par eller derunder. Skoene er ikke i butikkerne længere.\nPuma har gjort gældende, at form-strippen er indarbejdet gennem 50 år, og at en stærk indarbejdelse giver større adskillelses-evne, hvorfor strippen ved forvekslelighedsvurderingen skal tillægges en udvidet beskyttelse. Selv hvis form-strippen ikke oprindeligt havde særpræg, har form-strippen fået det ved indarbejdelse. En tysk dom af 26. marts 2004 fra Landesgericht Nürnberg-Fürth lagde vægt på, at indarbejdelse gav form-strippen større beskyttelse. Alene i 2005 har Puma været involveret i mere end 1.900 krænkelsessager og har fået fjernet 600.000 par sko fra markedet. På denne måde beskytter Puma sit mærke mod udvanding. Kendte mærker har goodwill, og derfor udsættes de ofte for angreb, hvorfor beskyttelsen skal være større også med hensyn til efterligninger, som ikke er identiske.\nVed helhedsvurderingen af de to figurer skal der skal tages hensyn til, at der ved stor varelighed stilles mindre krav til krænkelsen. Coop valgte bevidst at sælge skoen som en "no name" sko under den brede betegnelse retro. Coop ønskede at udnytte muligheden for at sælge en betydelig mængde sko på baggrund af den originale skos popularitet. I modsætning til Adidas-sagen (Sø- og Handelsretten, sag V 150/99) blev Coops navn ikke tydeligt angivet, hvorfor risikoen for forveksling var større. Det er ikke ukendt, at restpartier af originale sko sælges i supermarkeder, hvorfor kunderne i første omgang ikke vil tænke nærmere over pris og kvalitet, og når skoen først er købt og anvendt, er det for sent. Prisen er derfor uden betydning for vurderingen.\nForm-strippen er ikke en naturlig funktionel figur, men et særligt designet kendetegn, og JFY Retro skoens figur gengiver de karakteristiske træk ved form-strippen. Der er syninger på begge sko, og om striben inddeles i 2 eller 3 baner er ikke afgørende. Den eneste egentlige forskel er forgreningen, som træder tilbage for det dominerende element. Det afgørende er, hvordan kunderne husker mærket, og kunderne vil ikke hæfte sig ved forgreningen, men snarere tænke, at det er tale om en variation af formstrippen, og dermed opstår forvekslingen. Yderligere sidder figuren på en model, som er en kopi af en af Pumas mest solgte sko.\nLigheden mellem Avanti og JFY Retro er så stor, at der utvivlsomt er tale om en produktefterligning: syningerne på skosnuden og hælen, forgreningen på hælkappen og de stort set identiske såler, herunder med den firkant, hvor der på den originale sål\nstår Puma. Der er lige mange dupper på sålerne og på hælen. På figurmærkerne er der enkeltsyninger, mens der andre steder er dobbeltsyninger. JFY Retro blev solgt i nøjagtigt de farvekombinationer, som Pumas mest populære model i Danmark havde.\nDet er usandsynligt, at alt dette skulle være en tilfældighed. Kombinationen af disse elementer er afgørende for helhedsbedømmelsen og ikke de enkelte elementer. Coop har ikke kunnet fremvise en anden sko, som på samme måde kombinerer disse elementer, ej heller med samme farvekombination. 99 % af Puma skoene har ikke en fløs, hvorfor kunderne ikke vil bemærke, at den mangler på JFY Retro skoen. Kunderne forbinder først og fremmest Puma med form-strippen og ikke selve navnet eller pumaen.\nDet gøres derfor gældende, at varemærkelovens § 4, stk. 1, er overtrådt, og at Pumas renommé er udnyttet i strid med varemærkelovens § 4, stk. 2. Den tilstræbte lighed er en utilbørlig og illoyal udnyttelse af Pumas goodwill og i strid med markedsføringslovens § 1.\nDet bestrides, at form-strippen skulle være sløret eller udvandet. Puma har konsekvent fra 1950'erne til i dag anvendt form-strippen i overensstemmelse med varemærket, dog har enkelte variationer været nødvendige på grund af model, størrelse\nm.v. Form-strippen er hele tiden genkendelig, og variationerne har ikke berørt mærkets integritet. Adidas har benyttet en række varianter og dermed medvirket til sløring af sin figur, hvorfor Adidas-dommen ikke er relevant.\nPuma har løbende reageret overfor striber, som ligner form-strippen. Puma har reageret overfor John Fluevog skoen, og den er ikke på markedet mere. Reebok gengiver ikke de karakteristiske elementer af form-strippen. Diadoras mærke har eksisteret meget længe ved siden af Pumas og adskiller sig på flere måder fra form-strippen, herunder at forgreningerne er lige tykke, og Puma har bevidst accepteret Diadora. Asics to striber krydser hinanden. Puma har ikke reageret overfor disse sko, fordi der ikke er risiko for forveksling. Coop har ikke kunnet bevise, at der generelt skulle være en trend med striber, som har sløret form-strippens beskyttelse. De fremviste striber er af alle mulige typer og minder ikke om form-strippen. Selv om det er almindeligt at sætte mærker på sko, giver det ikke Coop ret til at sælge sko, som ligner Pumas. Når det gælder fodtøj, har sideapplikationerne en væsentlig identifikations- og adskillelsesfunktion, som ikke er funktionsbetinget. Dette ses tydeligt, når sko opstilles i skoforretninger med siden til. Skoenes navne ses ikke, men sideapplikationerne adskiller tydeligt mærkerne fra hinanden, så kunderne genkender mærket.\nMed hensyn til erstatning og vederlag gøres det gældende, at Coop har handlet uagtsomt, hvorefter betingelserne i varmemærkelovens § 43 og markedsføringslovens § 13, stk. 2, er opfyldt. Salget af JFY Retro skete i 2002 og 2003, hvor form-strippen var stærkt indarbejdet, og Avanti var Pumas mest populære sko. Coop burde have været klar over dette. Erstatningen må fastsættes skønsmæssigt for tabt fortjeneste og markedsforstyrrelse. På baggrund af Coops salg af 12.408 par sko har Puma mistet en omsætning på 10 mio. kr. med en fortjeneste på 1 mio. kr., og salget af Avanti måtte indstilles 1-2 år før tid. Salget af JFY Retro medførte negative reaktioner overfor Puma og tab af image. Coops fortjeneste er uden betydning for erstatningsfastsættelsen. Vederlaget kan passende fastsættes i forhold til en licens på 8-12 % af Coops salg eller 90.000 kr. Erstatning og vederlag indgår i et samlet skønsmæssigt beløb, der i forhold til antal solgte sko passende kan sættes til 500.000 kr.\nCoop har gjort gældende, at det karakteristiske for form-strippen er de tre parallelle baner og ikke en stribe, som begynder ved sålen, og som indsnævres bagud og opad.\nForm-strippen er ikke særpræget eller yderst distinktivt, men indeholder kun meget få mærkeelementer med en tilhørende snæver beskyttelse. Et enkelt afvigende element er nok til at adskille sig herfra. Coop er enig i, at Nikes og Asics figurer adskiller sig fra Pumas, for mærkerne har hver sit særpræg. Reeboks mærke indeholder tre striber, som begynder ved sålen og indsnævres bagud og opad, men adskiller sig alligevel fra form-strippen. Det samme gør sig gældende for JFY Retro skoens figur. Det er ikke kun forgreningen og forskellen på antal baner, som adskiller de to figurer: JFY Retro figuren er fra hælen en vandret stribe, som forgrenes, mens formstrippen er tre baner, som indsnævres i samme takt bagud og opad.\nI replikken har Puma anført, at de andre mærker ikke krænker Puma bortset fra Marc skoen, men nu mener Puma, at Marc heller ikke er en krænkelse. Hvis form-strippen skulle have en udvidet beskyttelse, måtte Donald J. Pliner skoen i bilag G side 3 også være en krænkelse, for den eneste forskel er, at striben udvides og ikke indsnævres. Efter samme princip burde Skechers skoen, bilag G side 20, være en krænkelse, for der er tale om tre striber, som indsnævres bagud og nedad i stedet for opad. John Fluevog skoen i bilag G side 19 var ifølge Puma i første omgang ikke en krænkelse, men det ændrede sig under Jochen Lederhilgers forklaring. Form-strippens beskyttelsesområde må herefter være det snævrest mulige, for selv om den er velkendt, har den meget lidt særpræg. Adidas-dommen og Matas-dommen (UfR 1988.29/2 H) bekræfter, at striber har et meget lille beskyttelsesområde.\nMærket på Diadoras sko, bilag G side 26, har en forbløffende lighed med JFY Retro skoen, men alligvel har Puma i processkrifterne anført, at der er en væsentlig afvigelse. Jochen Lederhilgers forklaring om, at han var lidt usikker på, om Diadoras mærke indebar en krænkelse, kan ikke passe. Puma mener samtidig, at den mindre forgrening på JFY Retro skoen ikke spiller nogen rolle, og denne mangel på konsekvens må medføre, at Pumas krav er uden indhold.\nDer er under denne sag fremlagt fotos af flere Puma sko, hvor form-strippen afviger fra figurmærket. Næsten uden undtagelse er form-strippen ikke opdelt i baner ved hjælp af syninger, men ved hjælp af striber. Beskyttelsen af form-strippen er derfor\nudvandet. Hvis Puma har haft 1.900 krænkelsessager i 2005, burde Puma have fremlagt nogle retsafgørelser herom. De mange erklæringer og forlig kan skyldes andre faktorer, og det gøres gældende, at de aftalemæssige forhold intet siger om den retlige stilling.\nDet bestrides, at JFY Retro skoen som helhed næsten er identisk med Puma Avanti. Helhedsindtrykket kan minde om Puma Avanti, men sammenligneligheden må baseres på de af Puma fremhævede elementer: Sideapplikationen må der ses bort fra, farverne er ganske almindelige nuancer i sædvanlige kombinationer uden beskyttelse, detaljeforskelle er uden betydning, såler med dupper er ikke særpræget og er begrundet i, at der er tale om retro sko, sålernes forlængelse op over hæl og skosnude er uden særpræg, sålen er forskellig fra Avanti sålen, der er ikke tale om en afstøbning, snøreindretningen er almindelig, og der er i det hele tale om almindelige funktioner uden særpræg. Syningerne er ikke-funktionelle formelementer, men er almindelige for sports- og fritidssko, og syningernes forløb er ikke identiske, men forløber forskelligt og er forskelligt placeret. Yderligere er Avantis fløs, den springende puma og navnet Puma ikke på JFY Retro skoen, og det er udokumenteret, at 99 % af Pumas sko skulle være uden fløs. Når Avanti er udsolgt i sportsforretningen, og kunden går i Kvickly for at købe en sko, er kunden udmærket klar over, at der skal være en fløs og en springende puma på en Puma-sko.\nJFY Retro skoene blev solgt i 2003, hvilket var 1 år efter salget af Avanti skoene. Det har næsten været umuligt at finde en Avanti sko, hvorfor salget af JFY Retro sko ikke kan have haft nogen indflydelse på Puma Danmarks ordreafgivelse på Avanti\nsko. Coop finder det herudover ikke nødvendigt at fremkomme med bemærkninger til Pumas erstatningsopgørelse.\nHelhedsindtrykket af JFY Retro skoen i forhold til Puma Avanti påvirkes af en række fællestræk mellem skoene: Sålerne har næsten identiske dupper, sålerne går op over skosnude og hæl, striberne på skosnuden, gummidutterne på hælen, syningerne om hælen, langs med siderne og på skosnuden, sideapplikationernes placering og læderstykket omkring snøreindretningen, hvortil kommer, at Retro skoen blev solgt i de mest populære farvesammensætninger for Pumas Avanti sko. Disse elementer giver skoene et ensartet indtryk, selvom der er forskelle i detaljerne. Til forskel fra JFY Retro skoen har Avanti en fløs, som kan sættes udover snøreindretningen, indvendig læder og en springende puma på hælen. Forskellene kan dog i forhold til de påpegede fællestræk ikke ændre det forhold, at JFY Retro skoen som helhed fremstår som en efterligning af Avanti. Retten finder derfor, at Coops salg af JFY Retro var i strid med god markedsføringsskik, jf. markedsføringslovens § 1.\nPumas form-strip er et registreret figurmærke og dermed beskyttet mod anvendelsen af lignende figurer for samme varer, hvis dette antages at medføre risiko for, at mærkerne forveksles, eller at det antages, at der er en forbindelse mellem varemærkerne. Det er ubestridt, at der foreligger varelighed, og at mærkerne ikke er identiske.\nDer er endvidere enighed om, at form-strippen er et velkendt varemærke. Mærket er sammen navnet Puma og den springende puma figur blevet indarbejdet på markedet gennem de sidste 40-50 år, og efter bevisførelsen kan det lægges til grund, at Puma aktivt har søgt at beskytte figurmærket mod efterligninger. Retten lægger dernæst vægt på, at der i skotøjsbranchen er meget fokus på sideapplikationer som kendetegn, ved at skoene i forretningerne er udstillet med siden mod kunderne, hvorfor disse kendetegn særligt har til formål på en tydelig måde at adskille mærkerne. Overordnet fremtræder mærkerne som striber i forskellige varianter påført diverse andre figurer på siden af skoen, hvorfor selve det at sætte striber på siden af en sko ikke er beskyttet, men det kan ikke derfra sluttes, at striber i enhver udformning ikke vil kunne krænke registrerede figurmærker som Pumas form-strip.\nPå denne baggrund skal udstrækningen af beskyttelsen af form-strippen bedømmes i forhold til figuren på JFY Retro skoen.\nJFY Retro skoens figur er placeret det samme sted på skoen som Pumas form-strip. Begge figurer begynder bredt ved sålen omkring fodballen og går bagud og opad. Form-strippen indsnævres bagud, mens JFY Retro figuren ud over at indsnævres\nbagud også forgrenes i en kort og relativ bred streng op mod snøreindretningen. På forgreningen er påført fire små huller. Den langstrakte del af figuren er opdelt i to baner ved hjælp af en syning. Figuren slår inderst et kraftigt sving mod hælen, hvor-\nimod form-strippen går i en blødere bue mod hælen. Form-strippen er opdelt i tre parallelle baner ved hjælp af to syninger. Under hensyn til den gennemsnitlige kundes udviskede erindringsbillede findes forgreningen ikke at være et tilstrækkeligt\ndivergerende element til at undgå risiko for forveksling mellem mærkerne i omsætningskredsen, hvorfor JFY Retro skoens sideapplikation udgør en krænkelse af Pumas rettigheder efter varemærkelovens § 4, stk. 1, nr. 2.\nRetten finder, at det burde have stået Coop klart, at der var tale om en krænkelse af Pumas figurmærke, hvorfor Coop skal betale vederlag og erstatning til Puma i medfør af varemærkelovens § 43, stk. 1. Coop bragte ca. 12.000 par sko i omsætning på det danske marked, og ifølge Peter Bedsteds vidneforklaring måtte Puma ophøre med salget af Avanti et par år tidligere end forventet. Herefter finder retten, at salget af JFY Retro sko medførte et erstatningsberettiget tab, herunder for markedsforstyrrelse for Puma, jf. markedsføringslovens § 13, stk. 2. Efter de foreliggende oplysninger om Pumas udsalgspriser, kundesegmentet og licensniveauet, samt henset til antallet af krænkende sko, findes vederlag og erstatning samlet at kunne fastsættes til 350.000 kr. Coop skal endvidere betale sagsomkostninger til Puma i forhold til erstatningsbeløbet med 40.000 kr. eksklusiv moms, hvoraf 8.860 kr. udgør retsafgiften.\nCoop Danmark A/S tilpligtes at anerkende, at Coop Danmark A/S' salg af de i bilag 6 og K afbildede "Retrosko" udgjorde en krænkelse af PUMA AG Rudolf Dassler Sports eneret i henhold til varemærkelovens § 4 og en overtrædelse af bestemmelser-\nne i markedsføringslovens § 1.\nCoop Danmark A/S tilpligtes inden 14 dage at betale PUMA AG Rudolf Dassler Sport i vederlag og erstatning 350.000 kr. med tillæg af procesrente fra sagens anlæg den 5. februar 2004.\nCoop Danmark A/S skal inden samme frist i sagsomkostninger til PUMA AG Rudolf Dassler Sport betale 40.000 kr.\nP.j.v. Sø- og Handelsretten, den 19. oktober 2005


Opskrift: Sommersalat & smørrebrød med sommersalat, kartofler, røget makrel og radiser – Restaurant Kronborg\nOpskrift på sommersalat & kartoffelmadder med sommersalat, røget makrel og radiser\n2 dl rygeost 10 % (vi bruger gerne rygeost fra Løgismose eller Kirkeby & Thrane)\nFjern kernerne i tomater og agurker, og skær dem i små tern.\nHæld ternene op i en sigt, og drys dem med salt og peber. Lad dem dræne i et kvarter.\nPisk rygeosten sammen med creme fraichen, så den bliver luftig.\nHæld de drænede tern af tomat og agurk i rygeostcremen, og smag den til med salt og peber.\nStil sommersalaten på køl, til den skal bruges.\nVi kan godt lide en fyldig sommersalat med en kraftig røgsmag. Hvis du foretrækker en lettere sommersalat med en mindre markant røgsmag, anbefaler vi, at du bruger to dele rygeost, en del creme fraiche og en del hytteost.\nKARTOFFELMADDER MED RØGET MAKREL, SOMMERSALAT OG RADISER\n12 nye kartofler – kogt, så de stadig har bid\n4 store spiseskefulde sommersalat (størrelse cirka som et hønseæg)\n4 salatblade (helst hjertesalat)\n8 radiser, hakket\n4 stykker rugbrød, smurt med smør\nSkær kartoflerne i skiver, og læg skiverne symmetrisk på rugbrødet.\nFiletér makrellen og del den i otte stykker; læg stykkerne ovenpå kartoflerne.\nLæg salatbladene på makrellerne, og læg sommersalaten ovenpå.\nPynt med hakket purløg og radise.\nVi anbefaler gerne, at du nyder kartoffelmadden med en New York Lager med markant humlesmag og noter af frugt fra Nørrebro Bryghus.\nOpskriften er udarbejdet af vores køkkenteam: Christine, Mikkel og Thomas


Lyngby-Taarbæk Brassband forstår at fyrre op under festen.\nPå lørdag 7. september kan du opleve Lyngby-Taarbæk Brass Band i Lyngby Hallen\nLyngby-Taarbæk Brass Band (LTBB) blev etableret i 1989. Det betyder, at de i år kan fejre deres 30-års fødselsdag. Dette skal naturligvis markeres og LTBB inviterer derfor til en festlig jubilæumskoncert, på lørdag den 7. september kl. 15.00 i Lyngby Hallen, Hal 2, med efterfølgende jubilæumsreception. Der er gratis entré og alle er velkommen!\nSiden dannelsen i 1989 har LTBB fungeret som overbygningsorkester i Lyngby-Taarbæk Kommune, og i det daglige søger brassbandet spilleglæde på et højt musikalsk niveau. Gennem årene har talrige unge LTBB-musikere drevet det videre som professionelle messing musikere i professionelle orkestre og ensembler, i Danmark og udlandet!\nSiden 90erne har LTBB været blandt toppen af danske elite brass bands, og de har vundet intet mindre end 14 Danmarksmesterskaber for brassbands. Ved DM Brass i 2018 blev det til en samlet andenplads, med en flot sejr for bedste selvvalgte musikstykke.\nLTBB har tillige repræsenteret Lyngby-Taarbæk og Danmark ved 14 Europamesterskaber for brass bands, senest ved EM 2016 i Lille, Frankrig, og med en flot 5. plads ved EM 2004 i Glasgow som bedste resultat.\nLokalt er orkesteret kendt for musik ved arrangementer i kommunen, og gennem de senere år for underholdende Sankt Hans koncerter ved Statsministeriets Sankt Hans arrangementer i parken ved Marienborg. Siden 2005 har LTBB inviteret til de traditionsrige julekoncerter ”Syng Julen ind i Kgs. Lyngby” med stemningsfuld sprød messing julemusik, og nogle gange tillige krydret med korsangere.\nMen mest af alt er Lyngby-Taarbæk Brass Band (LTBB) kendt som initiativtager og arrangør af de festlige og underholdende Nytårskoncerter ”NytårsGalla i Lyngby” med kendte sangsolister, der siden 1998 er afholdt som eftermiddagskoncert hvert år den anden søndag i januar - i januar 2019 blev ”NytårsGalla i Lyngby” afholdt for 22. år i træk!\nVed jubilæumskoncerten på lørdag står Michael Aaberg Thomsen på dirigentpodiet, og fører LTBB igennem to afdelinger med en masse underholdende musik, både nyt repertoire såvel som gengangere og brassband-klassikere. Koncertens konferencier er Bendt Jørgen Storch, fra ”Jørgen og Karla Storchs Optimistfond” der har støttet LTBB’s Jubilæumskoncert.\nKoncertprogrammet vil tillige byde på en af Danmarks absolut bedste basun-solister, som flere med stor sandsynlighed kender, nemlig Jesper Juul. Jesper har også utallige gange dirigeret orkestret./sig\nPubliceret 02 September 2019 14:00


Julemanden og Coca-Cola - vi tager den med den røde dragt en gang til! – SillySanta.dk\n07åned 08ag %år\nJulemanden og Coca-Cola – vi tager den lige en gang til\nJulemanden og Coca-Cola har været tæt forbundne lige siden læskedrikgiganten begyndte at bruge ham i deres markedsføring. Derfor har de tit fået skyld for, at det var dem, der gav julemanden hans røde klædedragt. Men det er slet ikke sandt!\nAt navnet på julemanden i USA blev Santa Claus, skyldes de hollandske indvandrere, der bragte Sankt Nikolaus-traditionen med sig til det store, mulighedernes land mod vest. Her kaldte de ham tit ved hans hollandske kælenavn Sinterklaas.\nOver tid blev de engelske julemandstraditioner med Father Christmas og de tysk/hollandske Sankt Nikolaus-traditioner (i Tyskland blev Sankt Nikolaus kaldt for der Weihnachtsman, altså julemanden) til den amerikanske Santa Claus-tradition, vi har i dag.\nSamtidig skiftede klædedragten hen over årene fra en mere kirkelig bispedragt, som Sankt Nickolas gik med, og til en mere pelsbeklædt og varm ting. For i løbet af 1800-tallet flyttede julemanden højt mod nord, fik eget værksted, 8 rensdyr som trækdyr for sin slæde og sidst i 1800-tallet også nisser som hjælpere.\nDen røde kåbe med pelskanten kommer allerede i 1906\nDet er dog først omkring 1906, at de første tegninger af en julemand i rød kåbe med hvid pelskant dukker op. Det sker samtidig i flere amerikanske ugeblade. Den bliver i løbet af kort tid de facto-beklædningen for julemanden overalt i amerikanske ugeblade, samt på julekort og i julekataloger. Så ophavet til den røde kåbe med den hvide pelskant fortaber sig i bladtegnernes dengang oftest helt anonyme rækker.\nDet er først i 1931, at Coca Cola knytter sit eget og julemandens stærke brand sammen til en ”fælles markedsføring”. Idemanden menes at være reklametegneren Haddon Sunbloms. Det standardiserer med et slag julemandens påklædning overalt – både i USA, hvor den røde kåbe allerede var kendt, og i resten af verden.\nSå på mange måder betød Haddon Sunbloms tegninger af julemanden lige så meget for Coca-Cola som for julemanden som brand. I hvert fald har hans klædedragt ikke ændret sig nævneværdigt siden.\nDen røde farve er i øvrigt et bærende element i flere af de julesweatere, du kan købe lige her!


DF om Trump: Giv kandidaten en chance - TV 2\n22. jul. 2016, 18:40\nSkaarup: Jeg vil ikke pege på en kandidat\nKhader: Trump er ikke konservativ\nRepublikanernes præsidentkandidat, Donald Trump, bør have en chance, mener DFs gruppeformand. De Konservative frygter for Trumps udenrigspolitik.\nDet er officielt. Donald Trump er Republikanernes kandidat til præsidentposten i USA, og derfor bør forretningsmanden have en chance.\nDet siger Dansk Folkepartis gruppeformand, Peter Skaarup, efter Donald Trump fredag morgen dansk tid formelt har accepteret at blive kandidat til at tage over i Det Hvide Hus.\nDonald Trump tordnede fra talerstolen: Men her talte han usandt\n- Jeg kan godt forstå – med de ting Trump har sagt – at der er en skepsis i Danmark. Det er der jo tit over for præsidentkandidater fra det Republikanske parti, men jeg synes, man skal give ham en chance, siger Peter Skaarup til TV 2.\nAmerikanerne skal træffe valget\nIfølge gruppeformanden er det ikke op til Danmark at præge valgkampen.\n- Der er mange øjne, der vil hvile på denne valgkamp, og amerikanerne skal have lov til at træffe deres valg. Det skal ikke være sådan, at vi fra dansk side fordømmer den ene kandidat forud for det demokratiske valg, understreger han.\nHos de Konservative er udenrigsordfører Naser Khader dog langt fra glad for, at den 70-årige forretningsmand kommer til at stå på stemmesedlerne til det amerikanske præsidentvalg.\nKonservative frygter konsekvenser\nHan frygter, det kan få store udenrigspolitiske konsekvenser, hvis Trump flytter ind i Det Hvide Hus.\n- Det kan have konsekvenser for hele omverdenen - og også for Danmark. De ting, han har sagt udenrigspolitisk, er dybt bekymrende. Hans flirten med Putin (Ruslands præsident, red.) er bekymrende, for Putin udgør en sikkerhedstrussel over for hele Vesten, siger Nasar Khader, der til enhver tid ville vælge Hillary Clinton frem for Donald Trump som præsident.\nHør Nasar Khader uddybe sin kritik af Donald Trump i klippet nedenfor:\nHillary Clinton drillede Trump under hans tale\nTrump vil i tale fokusere på tryghed i USA


Hvordan går det med IT i byggebranchen? - RIB A/S\nNyhed • Feb 09, 2017 13:35 CET\nRIB's markedsundersøgelse om IT i byggeriet\nI en nylig spørgeskemaundersøgelse, sendt til et bredt udsnit af byggeriets parter, spurgte vi ind til anvendelsen af IKT-værktøjer og til digitalisering generelt i byggeriet.\nHvad er branchens største udfordringer?\nHvordan forventer vi, det vil udvikle sig fremover?\nOg hvad skal der til for at tilvejebringe et paradigmeskifte, der sikrer branchens produktivitet og lønsomhed også i fremtiden?\nDu kan læse en rapport over undersøgelsens hovedkonklusioner her.\nByggeindustrienComputere, IT-teknologi, softwareUndersøgelser\ndigitaliseringITbyggebranchenrapportmarkedsundersøgelsebyggeprocessoftwarerib softwareinnovation i byggebranchendigitalt byggeribyggeweb


DURGA-MANTRAER TIL SANG UNDER NAVRATRI - PAMPEREDPEOPLENY.COM - YOGA-SPIRITUALITET\nDurga-mantraer til sang under Navratri\nHjem Yoga spiritualitet Festivaler Festivaler oi-Renu By Ishi | Opdateret: Tirsdag 5. februar 2019, 16:38 [IST]\nGudinde Durga er den primære guddom i shaktismens tradition for hinduismen. Hun er kendt som magt- og velstandsgiveren i sine hengivnes liv. Navratri er den mest lykkebringende tid til at bede modergudinde. Hun har manifesteret sig i ni former, alle beregnet til beskyttelse af verden.\nHun menes at være en af de mest magtfulde gudinder i hinduismen. Populært kaldet Maa Durga, hun er en form for Shakti. I sanskrit betyder 'Durga' den der er uovervindelig og uovervindelig. De ni dage af Navratri-festivalen er dedikeret til Shaktis ni avatarer. Således er Navratri-festivalen en hyldest til de ni avatarer fra Maa Shakti. Navratri er den perfekte tid for hengivne af Maa Durga til at udføre specielle pujas for at kalde guddommen op og bede om fred og velstand.\nDe hengivne tilbeder Maa Durga med en fast overbevisning om at Devi vil beskytte dem mod alt ondt. Skikke og ritualer ved festlighederne kan være forskellige i forskellige dele af landet, men det ultimative mål forbliver det samme. De hengivne påberåber Maa Durga ved at faste, synge mantraer og synge bhajans. Chanting Durga-mantraer under Navratri vil gøre anledningen mere hellig og salig. Da Magh Gupt Navratri er startet fra 5. januar 2019, er her nogle af de mest guddommelige Durga-mantraer, der kan sang under Navratri. Vi har bragt to lister med mantraerne, som du kan synge på alle de ni dage, og den anden, der beskriver det specifikke mantra, der er beregnet til hver form for gudinden. Tag et kig.\nDette er en af de mest magtfulde Durga-mantraer, der kan sang under Navratri. Mantraet betyder følgende:\nTil de mest lykkebringende blandt de lykkebringende, til de gode, til udførelsen af alle mål, til kilden til tilflugt, til moderen til de tre verdener, til gudinden, der selv er lysstrålen, eksponereren af bevidsthed, bøjer vi til dig.\nDette er en af de mest hellige Durga-mantraer, der skal sang under Navratri. Dette mantra betyder følgende:\nGudinden, der er allestedsnærværende som personificeringen af den universelle moder, gudinden, der er allestedsnærværende som udførelsen af magt, gudinden, der er allestedsnærværende som symbolet på fred, jeg bøjer sig for hende, jeg bøjer mig for hende, jeg bøjer mig for hende igen & igen.\nskal vi spise banan om natten\nDette mantra er også et af de mest guddommelige Durga-mantraer, der kan sang under Navratri. Her er betydningen af mantraet:\nÅ gudinde, der bor overalt i alle levende væsener som intelligens og skønhed, jeg hilser til dig igen og igen.\n4. Jagdamb Vichitramatra Kim Paripoorna Karunaasti Chenmayi Aparadha Parampara Param Na Hej Mata Samupekshate Sutam\nDette mantra er også godt at synge under Navratri. Betydningen er som følger:\nÅh verdens mor, det er dig, der passer på sine børn. Din kærlighed og venlighed over for mig er ingen overraskelse Åh moder gudinde. Når du er mor, glemmer du alle vores synder og retter os uden at opgive os, som er dine børn.\nhvordan man fjerner hår permanent fra private dele\nDette er en anden kraftfuld og hellig mantra, der almindeligvis betragtes som en blandt Durga-mantraerne, der skal synge under Navratri. Dette menes at være et meget kraftigt mantra til at overvinde problemer og blokke.\nChant disse Durga-mantraer under Navratri, og oplev festivalens mest guddommelige følelse.\nUd over disse mantraer er der mantraer for alle de ni former for gudinden, der skal sanges som et mantra for hver form. Nedenfor er et mantra for hver form for gudinden. Læs videre.\nFørste dag: Gudinde Shailaputri\nDen første dag er dedikeret til gudinden Shailaputri, hvis mantra er som følger:\nAnden dag: Gudinde Brahmacharini\nDen anden dag er dedikeret til gudinden Brahamacharini puja, hvis mantra er angivet nedenfor:\nTredje dag: Gudinde Chandraghanta\nDen tredje dag i Navratri er dedikeret til gudinden Chandraghanta. Følgende mantra kan synges under hendes puja:\nFjerde dag: Gudinde Kushmanda\nEn faste for gudinde Kushmanda observeres på Navratri's fjerde dag. Dette mantra kan chantes for at behage hende:\nFemte dag: Gudinde Skandamata\nHengivne overholder en faste for gudinde Skandamata på Navratris femte dag. Du kan synge følgende mantra for at behage gudinden Skandamata. Singhasan Gata Nityam Padmashritkardvaya Shubhdastu Sada Devi Skandamata Yashasvini\nSjette dag: Gudinde Katyayni\nGudinde Katyayni tilbedes den sjette dag i Navratri, og mantraet dedikeret til hende er som følger:\nSyvende dag: Gudinde Kalratri\nGudinde Kalratri tilbydes bønner på den syvende dag i Navratri. Hun kan tilbedes ved hjælp af mantraet:\nOttende dag: Gudinde Mahagauri\nNavratri's ottende dag er dedikeret til gudinden Mahagauri. Hun skal tilbedes ved at synge dette mantra:\nNiende dag: Gudinde Siddhidhatri\nGudinde Siddhidhatri skal tilbedes på den niende dag. Mantraet, der skal chanteres for at vinde en plads i gudinden Siddhidhatri, er som følger:\nkarry efterlader olie til gråt hår\nbesan ladoo opskrift trin for trin med billeder\nhvordan man fjerner hår fra bryst og mave


Halvblods*På pause* - Besøg - Movellas\nEn lyd, en lyd der bliver ved med at gentage sig selv, vækker mig. Jeg ser forvirret rundt mens jeg undre mig over hvor jeg er havnet?\nMit blik er sløret og jeg blinker for at få det væk. Jeg kæmper mig op at side i den bløde seng jeg er havnet i. Jeg fornemmer en form for vind foran mig og opdager at jeg har 'slukket' for min evne til at se spøgelser. Jeg prøver lidt sløvt at koncentrere mig, og langsomt dukker en sløret sølvfarvet person op foran mig. Eller nærmere Trevor dukker op foran mig, og selvom at det svømmer for mit blik kan jeg se at han ser bekymret ud.\nJeg stønner lavt da mit hoved dunker og den irreterende lyd fortsætter. Det lyder som om at nogen bliver ved med at trykke på dørklokken.\n"Trevor, hvem er.." Spørger jeg og tiger straks, da jeg ser at han holder en finger op foran hans gennemsigtige læber. Jeg rynker kort mine øjenbryn, inden at jeg tager mig sammen til at rejse mig op, dog er jeg ved at falde bag over. En stærk vind retter mig op igen og jeg rynker mine øjenbryn let. Trevor burde da være kold, iskold.\nJeg trækker let på skuldrene og gaber højlydt inden at jeg vandre langsomt og træt ned af trappen. Nogle gange er jeg ved at snuble over mine egne ben fordi at de ikke helt vil som jeg vil.\nEfter at have slæbt mig selv ned af trapperne og hen over gulvet hen til hoveddøren kommer jeg først i tanker om at det er dørklokken der hele tiden ringer, eller hele tiden ringede.\nPå grund af mit slørede syn fumler jeg lidt med låsen til hoveddøren inden at jeg kan åbne døren. Jeg står lidt og prøver at fokusere på personen foran mig inden at han pludselig flyver tættere på mig.\n"Lilly!" Udbryder Will pludseligt på samme tid med at jeg falder, men hans hurtige vampyr reflekser griber mig dog og får mig til at stå lige igen.\n"Undskyld.." Mumler jeg lidt fraværende og blinker med øjne for at fokusere på ham. "Hvad laver du her?" Spørger jeg og ser på ham mens jeg kan mærke at jeg svajer lidt som en palme på Hawaii, eller noget i den stil. Ud af øjenkrogen ser jeg at Trevor svæver over gulvet ved siden af mig og ser lidt fjendtlig på Will.\n"Tjekker hvorfor du ikke har været i skole hele dagen." Svare han og krydser armene. Jeg er sikker på at han ser sur ud, men jeg ser det ikke så godt.\n"Hva'? Hvad er klokken?" Spørger jeg forvirret. Er der virkelig gået en hel skoledag, mens jeg bare har ligget og.. Tja, sovet?\n"Den er halv fire.. Er du helt okay?" Spørger han pludselig og ser undersøgene på mig. Jeg retter blikket imod gulvet så han ikke ser at det svømmer for mig.\n"J-jeg har det fint nok." Svare jeg og ser at Kate dukker op. Hun svæver rundt om ham og har et drillende smil om munden. Hun begynder at puste Will i nakken og jeg sukker irreteret. Nå, men nu er hun altså hans problem.\n"Nå? Hvorfor har du ikke været i skole?" Spørger Will og holder en hånd omme imod nakken. Selvom at han nok bare har en lille ide om hvorfor så havde jeg alligevel undgået ham.\nJeg sukker. "Det er ikke en specielt god ide at snakke om det herude.. jeg skal også lige have noget.. Jeg har ikke fået morgenmad. Kom ind." Siger jeg og går fra døren selvom at jeg nok går lidt skævt ind imod køkkenet.\nJeg høre da han går med ind, men inden at han lukker døren, når den at lukke.\n"Hvad i?!" Spørger han og jeg mærker at han ser hen på mig. Jeg tøffer dog bare ud i køkkenet.\n"Det skal du ikke tage dig af.. Når ja! Forresten! Jeg kan huske at du snakkede med min far.. Han er ikke begejstret for at jeg er alene med dig, på grund af dit lille 'stunt' i sofaen." Siger jeg og ser om på ham, henne fra et af køkken skabene.\nHan stiller sig op af baren og ser på mig, som om at han først nu har set at jeg kun lige er vågnet op, og iklædt nogle korte, grå shorts der går mig til lårene, og en lyse blå top med tynde stropper så der også kan ses nogle andre stropper.\n"Vil du have noget? Jeg tror nok at vi har et eller andet som vampyre er interesseret i." Spørger jeg og hiver mine Multi Cheerios ud af skabet.\n"Nej, jeg er ikke.. Tørstig." Siger han lidt tøvende og jeg ser om på mig, da jeg kommer i tanker om noget.\n"Nu vi taler om tørstig.. Har du så hørt om 'dyreangrebet' i nat?" Spørger jeg og laver gåseøjne. Han hæver det ene øjenbryn og ser på mig.\n"Ikke? Nå, det er nok ikke i nyhederne endnu.. Det var en pige, der var ude på en løbetur, da hun pludselig blev overfaldet af en vampyr.. Jeg påstår ikke at det var dig, men det var en ny en, her i området." Fortæller jeg roligt og læner mig op af køkkenbordet,\n"Okay, og hvad er pointen med det du fortæller mig?" Spørger han ligegyldigt. Jeg prøver at se strengt på ham, men det lykkes ikke helt på grund af at det stadig svømmer lidt for mine øjne.\n"Pigen blev først fundet her til morgen.. Hendes navn er Lilly Montez." Siger jeg roligt og trækker mit uglede hår væk fra min ene skulder, hvor man stadig kan se mit tidligere sår, der nu bare er forvandlet til gamle arvæv.\nMed en hurtighed mine øjne ikke når at opfange er han henne ved min skulder og lader en finger strejfe mit ar.\n"Du blev angrebet?" Spørger han lavt og ser på mig, og tvinger mit ansigt op for at se på mig.\n"Ærlig talt, så døde jeg vidst.. Heldigvis er jeg et mystiske væsen fra York Town der ikke tager så meget skade af et lille dødbringende bid." Svare jeg og blinker lidt hårdt, så den væske der har været ved mine øjne endelige bestemmer sig for at forlade mine øjne. Han ser det og forveksler det med tårer.\nJeg hiver mig ud af hans greb om mit ansigt og ryster på hovedet, og blinker mens mit syn bliver klart igen. Jeg tørre vandet væk fra øjne og tørre det af i min lyse blå top.\n"Du overlevede? Og du er ikke ved at forvandle dig, ellers ville du ligge og vride dig i smerte. Hvilken skabning er du?" Spørger han undrende og jeg ser kort irreteret på ham. Denne gang registrere jeg svagt da han igen er hurtigt henne ved mig. Han lugter kort til mit ar, sikkert for at finde ud af om han kender lugten, men jeg skubber ham hårdt væk fra mig.. For underligt! Og fristende.. Og intimt!\n"Gider du lige? Jeg er ikke en hund! Men det vil ikke undre mig, hvis du er blevet opdraget af hunde." Siger jeg lidt hårdt. Han lugtede til mig, som var vi hunde, og ikke vampyr og halv vampyr.\n"Pas på med hvad du siger. Hvis en vampyr kunne fange dig, kan jeg jo sådan set også." Siger han og ser på mig og er igen hurtigt henne ved mig igen.\n"Og jeg kan tale med de døde og kaste besværgelser, så du skal nok hellere holde dig væk." Siger jeg drillende og opfanger svagt duften af ham. Jeg kan ikke lade værre! Altså jeg er jo vampyr.. Og han er vampyr.. Og nogle vampyre dufter ret godt.. Selvom at der også bare altid er en svag antydning af død med..\nJeg vender ryggen til ham og tager min Cheerios pakke.\n"Og du forstår ikke mit 'stunt' i sofaen?" Spørger han lavt drillende i mit ører, hans ånde får det til at kilde i nakken.\n"Du burde holde dig fra mig. Som sagt er min far ikke så vild med dig i forvejen." Siger jeg roligt og drejer hovedet let imod ham. "Er der sket noget specielt på skolen, siden at du tjekker om hvorfor jeg ikke var i skole?"\n"Du må først lige svare mig på et spørgsmål inden."\n"Vil du følges med mig til juleballet?"\nJeg stivner kort og vender mig helt om imod ham, "Hvad?" spørger jeg lidt uforstående selvom at det jo var et ret enkelt spørgsmål.\nOverrasket over hvor tæt på hans hoved lige er på mit lænder jeg mig lidt bag over og ser i hans flotte stålgrå øjne.\n"Du hørte det godt." Svare han og hans ånde rammer mig igen og gør mig kort omtåget, så jeg ikke bemærker at hans ansigt kommer tættere på mit.\nMit blik flakker mellem hans øjne og hans læber som nærmer sig mine. Jeg læner mig lidt bag over igen i håb om at kunne samle tankerne men det er ret svært.\nJeg har jo nok ikke andre der vil invitere mig, jeg er ikke ligefrem eftertragtet blandt de andre. Jeg har ingen planer for den aften. Og jeg kan ligeså godt glemme Cedric. Jeg har ikke set så meget som skyggen af ham, ud over i mine drømme hvor jeg kommer tilbage til det fiasko af et bryllup. Så hvorfor ikke være sammen med en tiltrækkende fyr som ikke har et fast forhold i tankerne? Altså, jeg hørte jo at hans bror, Brad, sagde at han skulle finde ud af hvad jeg er. Og Will har da en meget speciel måde at finde ud af den slags på.\nFør at jeg tænker videre over det lukker jeg afstanden imellem os med mine læber. Jeg mærker en underlig snurende fornemmelse og et sug i maven, da han besvare mit kys.\nSommerfuglene i maven dukker op som flere tusinde da jeg mærker hans hænder glide rundt om livet på mig, og trækker mig ind til ham. Mine hænder lukkes sammen som en lås bag hans nakke og trækker ham ned til mig.\n"Betyder det et 'ja'?" Spørger han imod mine læber og hans øjne fanger mine.\n"Ville du acceptere et 'nej'?"\n"Absolut... ikke." Hans læber lukker sig igen om mine og jeg mærker igen den sugene fornemmelse. Min krop begynder at snurre og et øjeblik må jeg lige minde mig selv om at mine lunger også kræver ilt, selvom at hans ikke gør.\nEn insisterende miav'en trækker mig ud af kysset og lettere forpustet ser jeg, at Biella står på køkkenbordet og ser på mig med bebrejdende øjne. Hun vifter med halespidsen og springer op i min favn, så jeg er nødt til at slippe Will og gribe hende.\nWill smiler over det og har en arm på hver side af mig så jeg ikke går væk fra ham. Hun vifter sin ene pote imod ham, og miaver igen af mig.\n"Hvor er du sød lille Biella. Ved at far ikke vil have den slemme vampyr i nærheden af mig." Siger jeg drillende rettet imod ham mens jeg kysser hende på toppen af hendes pelsede hoved.\n"Nå nå. Er katten nu også imod vores forhold?" Spørger han drillende og lader hende snuse til hans pegefinger.\n"Hvilket forhold? Vi er venner der kysser.. Og tager til julebal sammen" Siger jeg roligt og nusser hende over ryggen. Jeg ser op på ham og hans hævede øjenbryn. "Okay, at kysse er nok ikke en venne-ting. Men vi er heller ikke kærester."\n"Lillyh..! Din far holder på parkeringspladsen nu og vil nok elske at se din smukke Willie prins kysse på dig." Advare Trevor pludselig og dukker op ved siden af Will, som læner sig imod mig for at kysse mig igen. Jeg holder en hånd imod hans stærke brystkasse og lytter. En bildør der smækker i, og den velkendte lyd af en bil der låser automatisk kan høres.\n"Fuck.. Min far er hjemme."\nFik lige den bedste følelse man får når man læser sine historier igennem og bare tænker 'tænk at jeg skriver sådan der!' Blev faktisk positivt overrasket over det ^.^\nEndnu bedre blev det, da jeg fandt det her kapitel liggende og ventede på at jeg efter tre måneder skulle opdage den, og puplicere den ^.^\nSå ver'så god, her kommer et forhåbentligt længe ventet kapitel ;D :D


Swiss Hotel Flims - Beskrivelse - Findskirejser.dk\nSwiss Hotel Flims\nSwiss Hotel Flims ligger i det store skiområde Laax / Films / Falera, hvor du finder 235 km pister i alle sværhedsgrader, så der er noget for en hver smag. I skiområdet finder du blandt andet Europas største snowpark for freeriders. Hotellet er beliggende i centrum af den hyggelige by Flims, i kort afstand af skiliften og et flere hyggelige restauranter og butikker.\nSøger du en skirejse til Schweiz i en smukt beliggende by med et stort skiområde, er Swiss Hotel Flims det oplagte valg for dig.\nVærelserne på Swiss Hotel Flims er alle lyse og indbydende. Her finder du komfortable senge, et hyggeligt opholdsområde, eget badeværelse, fladskærms-tv med kabel-tv og gratis WiFi. Derudover har nogle af værelserne balkon med en helt fantastisk panoramaudsigt over byen og til de flotte bjerge. Her kan du nemt slappe af efter en lang dag på pisterne.\nHver morgen serveres der er lækker morgenmad i hotellets morgenmadsrestaurant, hvor du har en udsigt til de snebeklædte omgivelser. Hotellets restaurant er indrettet i tradtionel alpinsk stil og du har en flot panoramaudsigt over byen, her serveres både schweiziske specialiteter og internationale klassikere.\nI Swiss Hotel Flims lækre spaområde finder du flere saunaer, dampbad og et hyggeligt afslapningsområde med liggestole. Derudover tilbyder hotellet et flot fitnesscenter med en helt fantastisk panoramaudsigt til byen og bjergene. Ønsker du at forkæle dig selv kan du bestille en lækker massage- eller skønhedsbehandling.\nSwiss Hotel Flims er et hyggeligt skihotel i centrum af Flims, så hvis du ønsker et centralt beliggende hotel i et spændende skiområde, er dette hotel det helt rette for dig.\nSwiss Hotel Flims faciliteter\nKontakt os for et uforpligtende tilbud om et skiophold på Swiss Hotel Flims


Fra afmagt til afklaring – en god dag mod alle odds | Bean | Østfronten Fra afmagt til afklaring – en god dag mod alle odds – Østfronten\nOh, jeg havde helt (og lykkeligt!) glemt, hvor *dejligt* og *berigende* det er at bo sammen med en t\nFra afmagt til afklaring – en god dag mod alle odds\nModerskab – forældreskab – er en konstant øvelse. Der er ingen facitlister, ingen andre end dig der har ansvaret, og det er 100% sikkert, at du kommer til at gøre et eller andet forkert, som dit barn vil huske hele sin barndom og måske resten af sit liv. Uden at ville det. Jeg har altid de bedste intentioner, og jeg bestræber mig hver dag på at være den allerbedste mor, jeg kan være, for mine to piger. Men jeg er også bare et menneske, og som alle andre mennesker har jeg fejl og mangler. Jeg er stædig, jeg kan blive hidsig og være stejl. Jeg begår fejl. Træffer forkerte beslutninger og får sagt tingene på en uhensigtsmæssig måde.\nJeg lærer hele tiden af mit moderskab og af mine børn. Lærer at lytte, at vente, at give dem plads til at finde deres egne løsninger og rumme deres egne følelser. Både de lette og de svære.\nI fredags kom K strålende glad hjem fra børnehaven med en fødselsdagsinvitation til en pyjamasfest. Det lød så sjovt og hyggeligt, men det var også lige præcis en dag og en weekend, vi slet ikke er i København. Jonas og jeg talte fredag aften om alternativer og muligheder, men vi nåede frem til, at vi holder fast i vores planer og at vi desværre måtte melde afbud til fødselsdagsfesten.\nDen beslutning og den besked blev leveret til K lørdag formiddag, og det var naturligvis rigtig svært for hende at rumme. Jeg ville også blive både rigtig skuffet og ked af det, hvis jeg havde fået samme besked som snart 6-årig. For nogle år siden ville jeg have forsøgt at korrigere hendes følelser og være blevet irriteret (og vred) over at hun blev ved med at råbe og kaste med ting. Det kommer der ikke noget ud af. Det eskalerer bare konflikten. Det kan godt være, at jeg kan forstå med voksen-rationale, at der kommer andre fødselsdage og pyjamasfester, og at det er lidt overdrevent at blive SÅ oprørt over 3 timer, man går glip af. Jeg kunne bagatellisere det og komme med forslag til, hvad hun kunne lave i stedet for at råbe. Det ændrer bare ikke ved, at hun reelt og i situationen føler, at verden er gået i stykker og at det, hun glæder sig allermest til lige præcis nu, ikke kan lade sig gøre.\nDet er svært at lære at rumme de voldsomme følelser. Det tager tid at lære, hvordan man kan være i sin krop, når man bliver så ked af det og vred og skuffet og frustreret.\nHun fik tid og hun blev bekræftet i, at jeg sagtens kunne forstå, det var ærgerligt. At hun blev ked af det. Hun fik kram, når hun havde lyst til det og afstand, når hun ikke kunne rumme andet. Hun fik lov at være i følelsen, lære den at kende. Hun formåede endda at få sig selv beroliget, da hun var klar til det. Hun fandt en kasse med dimser frem og gik i gang med at sortere dem, og på den måde kom hun ned fra vreden igen.\nSkuffelsen og sorgen blussede op igen et par timer senere og hun fik love at rase det ud igen. Med os på sidelinjen og med stående tilbud om at blive omfavnet. Det lykkedes at møde hende med forståelse og ro igennem hele oplevelsen. Vi blev på sidelinjen og støttede hende i at komme overens med følelserne uden at dirigere eller bestemme, hvilken retning hun skulle tage.\nOg det virkede. Det lykkedes hende at nå til en afklaring og en accept – hun formåede endda at vende situationen til noget positivt. Kom i tanke om alle de gode ting, vores tilvalg betød, og kunne begynde at glæde sig over det, vi skal – i stedet for at fastholde fokus på det, hun ikke kan komme med til.\nDet er ikke en let øvelse. Selv for voksne. I al fald ikke denne voksne. Da vi talte sammen om aftenen, fortalte jeg hende, at jeg syntes, vi havde haft en rigtig god dag.\n‘Også selvom jeg råbte rigtig meget af dig?’, spurgte hun forundret\nJa, forklarede jeg. Jeg fortalte, at hendes far og jeg var meget stolte af hende over den måde, hun var kommet igennem noget svært på. Vi vidste, hvor ked af det hun var blevet og hvor svært det er at føle sådan. Jeg fortalte, at jeg syntes, det var så fint hvordan hun fandt en måde at falde til ro på, og hvor dejligt det var at høre, at hun kom i tanke om rare og fine ting ved det vi skal. Mens jeg fortalte, kunne jeg se lysene i hendes øjne blive klarere og ryggen blive en tand rankere. Hun havde ikke selv oplevet det sådan. Hun havde set sig selv råbe og rase og opføre sig ‘dårligt’. Vi mindede hende om, at hun faktisk havde formået at komme igennem rigtig svære følelser selv. Med os som opbakning, bevares, men hun formåede selv at finde de løsninger, der hjalp hende.\nVi mindede hinanden om alle de fine og sjove stunder, dagen også havde budt på. En hyggelig trilletur hjem med en nyindkøbt dukkebarnevogn bare os to. En sjov leg, hende og E havde fundet på. At sidde og læse bøger allesammen i sofaen. Fastelavnsboller.\nDet kunne potentielt have været en dag, der havde været fyldt af dumme konflikter og hårdt optrukne grænser. I stedet blev det en rigtig god dag. Ikke en let dag, men en dag, der gjorde os stolte som forældre. En dag, der godt nok bød på raseri og afmagt, men også på løsninger og accept.\nJeg er kommet langt siden jeg for snart 6 år siden for første gang fik mit barn i favnen, en solrig forårsdag på Riget. Hun er kommet endnu længere. Og jeg kan næsten ikke vente med at se, hvad hun kommer til at lære i fremtiden.\nIh jeg bliver altid så inspireret af dine opdragelsens indlæg. Har stor respekt for din evne til at se indad og finde dine begrænsninger som mor og især din evne til at arbejde med disse.\nPrøver selv hårdt på det samme men synes ikke jeg endnu mestrer det så godt.\nKh en mor til en meget viljestærk 4 årig 😉\nTusind tak for de pæne ord. Det har krævet en masse (!) arbejde fra min side, og jeg er klart bedre nu end jeg var for to år siden. Men det er en proces, fordi alting er faser og man hele tiden står overfor nye udfordringer. Det lønner sig tilgengæld. Det er jeg ret sikker på <3\nSikke en skøn beretning og en dejlig beskrivelse af et barn, der bliver mødt, spejlet og anerkendt. Et barn, hvis verden af følelser og udtryk ikke bagatalliseres eller fejlagtiggøres. Du og I giver lille K (og E) de allerbedste forudsætninger for at regulere sig selv (hvilket lyder så mekanisk, men er så uendelig vigtigt). Jeg håber, at jeg kan leve op til det samme, når min lille søn på halvandet år en dag begynder at balance min tålmodighed 🙂 Tak for endnu et dejligt skriv.\nTusind tak <3 Det har været og er en lang proces at lære at agere i, men når man ser et resultat som forleden så giver det bare så god mening.\nOh, jeg havde helt (og lykkeligt!) glemt, hvor *dejligt* og *berigende* det er at bo sammen med en to-et-halvt-årig. Hold. Nu. Op. Hvor er der …


Banedanmark lover normal køreplan fra i morgen - politiken.dk\nBanedanmark lover normal køreplan fra i morgen\nEt dæmningsskred nær Vejle har kostet togforsinkelser, men skaderne er snart repareret, oplyser Banedanmark.\nDanmark 24. maj 2014 kl. 11.44\nTogene mellem Fredericia og Vejle genoptager fra i morgen tidlig den normale køreplan, som ellers har været ramt af aflysninger og forsinkelser siden et skybrud natten til fredag.\nDet siger trafikdirektør i Banedanmark, Peter Svendsen.\n»Arbejdet skrider rigtig godt frem, og vi forventer at være færdige med reparationerne i løbet af i dag. Derfor regner vi med at køre efter helt normal køreplan fra søndag morgen«, siger han.\nFredagens skybrud forårsagede et dæmningsskred ved Børkop syd for Vejle, der har medført, at kun det ene af de to spor mellem Fredericia og Vejle har været åbent.\nPeter Svendsen forklarer, at noget af jorden er skredet væk fra dæmningens ene side sammen med regnmasserne, og hos Banedanmark vil man derfor være helt sikker på, at sporet ligger stabilt, før man genoptager togdriften.\nSpillesteder sig nej til halv pris-rabatter


"Nybyggerne" – Se billederne fra de fire lejligheder | bobedre.dk\n© 2E Bolig Projektsalg\nTv-programmet "Nybyggerne" er Danmarks største boligkonkurrence, og den 3. april bliver det afgjort, hvilket af de fire deltagende par, der løber med sejren. Find ud af, hvor de otte nybyggere henter inspiration til deres boliger og se billeder fra nybygger-lejlighederne her.\n— 27. marts 2018\n2E Bolig Projektsalg inviterede den 24. marts til åbent hus i Hedehusene i lejlighederne fra tv-programmet ”Nybyggerne”.\nI ”Nybyggerne” flytter fire par ind i hver deres lejlighed i samme ejendom. Gennem ni uger skal parrene konkurrere om at skabe den bedste bolig helt fra bunden – et rum ad gangen.\nTil sidst er det seerne, der i en sms-afstemning afgører, hvilket par, der vinder den store præmie – den bolig, de har skabt på 120 kvadratmeter til en værdi af 3,4 mio. kr. Finaleafsnittet af ”Nybyggerne” bliver sendt direkte tirsdag den 3. april kl. 20 på TV 2.\nSe billeder fra Charlotte & Fredriks lejlighed, fra Mike & Thomas' lejlighed, fra Maria & Kristians lejlighed og fra Bolette og Jimmis lejlighed. Læs også, hvad et par af de besøgende – Nadia og Morten Junge – fik ud af at opleve lejlighederne til åbent hus – og hvem de vil stemme på til finalen.\nDe fire par fra ”Nybyggerne” og lejlighederne\nHvad har været det bedste ved at være med i ”Nybyggerne”?\nCharlotte: – Jeg tror, det bedste har været, at vi har lært virkelig meget. Både om os selv og hinanden, og om håndværk og det at bygge en bolig.\nFredrik: – Den udvikling, vi er gået igennem, den synes jeg virkelig har været fantastisk. Nu har vi en grundforståelse for en del ting, og det er meget rart.\nCharlotte: – Vi startede virkelig ud som nybyggere med tryk på "NY", og vi har udviklet os helt vildt meget. Det har virkelig været spændende at lære så mange ting. Vi kan blandt andet lægge gulv, spartle og male.\nHvilke udfordringer har der været ved at være med i programmet?\nFredrik: – Det har været virkelig svært at vide, hvor lang tid, processerne tog. Specielt med badeværelset – det har virkelig været svært at overskue, hvad vi egentlig skulle. Men hver gang har vi tænkt "vi gør det bare – og så må vi se, hvad der sker!". I starten lykkedes det ikke helt, men så lykkedes det, da vi begyndte at udvikle os lidt mere.\nCharlotte: – Og så tidspresset. Det er krævende! Også når man skal være kreativ. Det kan godt være svært på dag fire uden søvn, så det har også været en udfordring.\nHvor henter I selv inspiration til at shoppe, bygge og indrette? Charlotte: – Det gør vi virkelig mange steder. Det kan være noget, vi bare ser, når vi er ude, og det kan være noget, vi ser på Instagram og Pinterest.\nFredrik: – Det er mange forskellige ting, der skaber personlighed i boligen for os, og det er vigtigt for os, at det ikke er noget, man bare lige har taget fra en side i et magasin. Det kommer mange steder fra.\nHvad har været det bedste ved at være med i ”Nybyggerne”? Mike: – Altså jeg kan jo ikke benægte, at det ikke har været meget sjovt at bruge 350.000 kr....\nThomas: – At få stukket penge i hånden til at få lov til at lege med sin drømmebolig... Det er en hobby for os begge to at have et pænt hjem, og det har det altid været. Vi går meget op i vores planter og møbler, så på dén måde var det meget sjovt at få så mange penge at lege med.\nHvilke udfordringer har der været ved at være med i programmet? Mike: – Tid...\nThomas: – Ja, tid. Man er altid udfordret på tid. Og lige meget, hvor meget man tænker "Vi er da egentlig okay med lige nu", så kunne man altid bruge mere tid. Så tidshorisonten – helt sikkert. Også det med at skulle være kreativ på tid. Men vi vidste godt, hvad vi sagde ja til, for vi har troligt fulgt med i de tidligere sæsoner af "Nybyggerne".\nHvor henter I selv inspiration til at shoppe, bygge og indrette?\nMike: – Generelt bruger vi internetsider og blade, som vi læser og får idéer fra.\nThomas: – Tv-programmer og magasiner bliver vi også inspirerede af. Og Instagram, helt sikkert. Vi er begge to storforbrugere af Instagram. Så ser vi noget, og så tænker vi "Årh, det kunne være fedt!", og så versionerer vi det til vores eget hjem. Vi er ret glade for Urban Jungle Bloggers. Hvad de kan med planter, det er helt fantastisk.\nMike: – Copenhagen Wilderness står også højt på vores liste over private hjem, vi gerne ville besøge! Hun er næsten en institution i sig selv, det er helt imponerende!\nMaria: – Det har været hele nybygger-eventyret og hele rejsen fra vi kom med og til vi står her og viser vores lejligheder frem og er helt vildt stolte af det, vi har lavet. Det, synes jeg, har været fedt!\nKristian: – Vi elsker jo processen, så det dér med at få lov at skabe et nyt rum uge for uge og ligesom have en kort deadline, og at man får feedback og bliver bedre og mere fokuserede på, hvad det er, vi er gode til. Det er mega fedt at definere vores stil.\nMaria: – Også at være under så meget pres og stadig gøre hinanden bedre. Vi er langt fra enige om alt, men vores kompromiser ender ofte med at være det rigtige valg.\nHvilke udfordringer har der været ved at være med i programmet? Kristian: – Tid. Tiden giver ikke os mulighed for at opnå det finish-niveau, vi gerne vil. Og så kan det være svært at finde ud af, hvad man skal prioritere, og hvad man ikke skal prioritere.\nHvor henter I selv inspiration til at shoppe, bygge og indrette? Kristian: – Det kommer alle mulige steder fra. Alt lige fra Pinterest til en tur på Strøget. Men primært tror jeg, vi tager udgangspunkt i et problem. Der kan man også mærke, vi er ingeniører.\nMaria: – Min mavefornemmelse er meget styrende i forhold til form, farve og materialer. Og så har vi været enige om, at vi helt bevidst ikke skal male hvidt. Vi har set nok hvidt, så det har været et fundamentalt princip for os, at vi gerne vil vise danskerne, at man godt kan male lyst uden at male hvidt.\nBolette & Jimmi\nHvad har været det bedste ved at være med i programmet? Bolette: – Det har været, at vi intenst har kunnet lave det, som vi allerbedst kan lide i hele verden, hvor vi har haft penge til at lave det, vi godt kunne tænke os at lave. Og at vi har skullet tænke i design og fede løsninger.\nJimmi: – Det bedste har været at udføre de idéer, uden at skulle lade sig begrænse af, at man selv skulle på arbejde.\nBolette: – Den største succes for mig er, at der ikke har været en eneste af mine idéer, der ikke har kunnet lade sig gøre. Så det er bare fantastisk.\nHvilke udfordringer har der været ved at være med i programmet? Jimmi: – Den største udfordring har jo været at have tiden til at udføre idéerne. De ting, vi er gået på kompromis med, det har været basis-panelerne.\nBolette: – Og de ting, vi har villet nå – dem har vi nået. Og det er bare så fantastisk.\nHvor henter I selv inspiration til at shoppe, bygge og indrette? Bolette: – Jeg henter inspiration og idéer rigtig mange steder fra. Det kan både være blade, men det kan også være fjernsyn, naturen, mine børn eller sociale medier. Pinterest bruger jeg rigtig meget. Jeg tænker meget visuelt, så det er en gave for mig at bruge. Jeg bruger også Instagram, men jeg har ikke været der så længe, så det er stadig nyt for mig. Jeg bliver meget inspireret af noget, der er anderledes. Jeg kan også godt selv lide at lave ting, der skiller sig ud.\nJimmi: – Det er primært Bolette, der er vores inspirator. Det er ikke fordi, jeg er inspirationsløs, men jeg følger bare efter, og så har jeg noget feedback og nogle løsninger.\nOver 4000 besøgende til åbent hus\nTil åbent hus kunne man møde de fire par, samt opleve de lejligheder, de indretter i udsendelserne. Omkring 4000 begejstrede seere var mødt op for at kigge nærmere på lejlighederne og hilse på nybyggerne. Blandt de besøgende var ægteparret Nadia og Morten Junge fra Næstved.\nMod på at bruge flere farver\nHvorfor har I valgt at komme ud til åbent hus hos Nybyggerne? Morten: – Vi har fulgt programmet i fjernsynet, og så var der jo ikke så langt at køre. Det er spændende at se lejlighederne i virkeligheden.\nHvad synes I om lejlighederne? Nadia: – Det, vi godt kan lide, er de kreative løsninger, og det er også derfor, vi synes, det er sjovt at følge med i programmet. Det er sjovt at se det rigtig tæt på – det er dér, vi lægger mærke til deres "finish" og andre detaljer. Vi får gode idéer og inspiration til, hvordan vi indretter vores eget hjem, og det er dejligt.\nHvordan vil I beskrive jeres egen boligindretning? Nadia: – Den er måske lidt for minimalistisk. Og det er jo dér, vi skal have lidt mere mod til at turde putte nogle farver ind – det trænger vi til. Jeg kan meget godt lide den nordiske stil, hvor der kommer nogle varme farver ind også – ligesom hos Maria & Kristian. Dem kunne vi godt lære mere af. De får også vores stemmer til finalen.\nSe Maria Montell og Tomas Villums køkkendrøm\nThomas har næse for at forudse fremtidens designsucceser


NESPRESSOÂ® Essenza Mini-kaffemaskine fra Krups, Grå - HvidevareBanditten\nHome / Shop / Køkken & Madlavning / Kaffemaskiner / NESPRESSOÂ® Essenza Mini-kaffemaskine fra Krups, Grå\nBrand: KrupsEAN: 0010942221739 Varenummer (SKU): 5637000005014762 Kategori: Kaffemaskiner\nNyd fantastisk kaffe tilberedt af denne NESPRESSOÂ® Essenza Mini-kaffemaskine fra Krups, der har et kompakt design, automatisk drift, justerbar kopstørrelse og hurtig og opvarmning.\nEr du på udkig efter NESPRESSOÂ® Essenza Mini-kaffemaskine fra Krups, Grå? Så er du havnet det helt rigtige sted. Med NESPRESSOÂ® Essenza Mini-kaffemaskine fra Krups, Grå bliver hverdagen bare lidt sjovere, og her får du virkelig en hvidevare, der performer – og som er lavet med fokus på hvert enkelte detalje.\nNESPRESSOÂ® Essenza Mini-kaffemaskine fra Krups, Grå er fra producenten mærke, som er famøse for at producere gode, holdbare og effektive hvidevarer, der kommer i lækre designs, og som derfor matcher godt ind i hjemmet og samtidig lever op til dine ønsker.\nNår du køber NESPRESSOÂ® Essenza Mini-kaffemaskine fra Krups, Grå får du altid tjep levering, og du undgår selv at møde op i en butik og forsøge at få fragtet varen hen til dig. Når du køber NESPRESSOÂ® Essenza Mini-kaffemaskine fra Krups, Grå online, kan du nemlig få levering hjem til dig.\nDet betyder, at du får NESPRESSOÂ® Essenza Mini-kaffemaskine fra Krups, Grå uden bøvl og før, du ved det.\nHos Hvidevarebanditten synes vi ikke, det skal være svært at bestille hvidevarer som fx NESPRESSOÂ® Essenza Mini-kaffemaskine fra Krups, Grå. Derfor forsøger vi at gøre os umage med at finde de bedste og mest solgte hvidevarer til dig.


Villa: Ll Darumvej 1A, Ll Darum, 6740 Bramming, 186m2 - ejendrøm - Din lokale ejendomsmægler\nLl Darumvej 1A, Ll Darum, 6740 Bramming\nTilhørende stor garage og værksted\nNu udbydes super flot og moderne villa! Helt ideel til den kræsne køber, der drømmer om natur og masser af luft omkring sig. Denne villa er opført i moderne og tidløse materialer – her er ingen kompromiser og villaen henvender sig til den moderne familie, hvor familielivet er i højsædet. Samtidig er afstanden til Esbjerg på kun 15 min. – med andre ord perfekt for den arbejdsomme familie.\nDarum er et hyggeligt lokalsamfund, hvor alle hjælper hinanden. I Darum er man i kort afstand til Vadehavet, derudover byder byen på skole til 6. klasse, aktiv fritidscenter, campingplads og meget mere! Ll. Darum er fyldt med liv og børnefamilier – med andre ord er der legekammerater i alle aldre.\nVillaen har en flot og velanlagt have og indkørsel. Allerede fra første færd, er der en herskabelig følelse, der indbyder enhver med sans for detaljen.\nTilhørende villaen er der stor isoleret garage med dobbelt porte. Dertil et stort værksted og loftrum. I garagen er der desuden W.C., der gør det muligt at holde mange festlige arrangementer i garagen.\nDer er gulvvarme og genvex i hele villaen, hvilket sikrer et sundt indeklima. Indretningen i stuehuset byder på en stor entré/bryggers. Her er masser af gulv- og skabsplads.\n"Hjertet" er det lækre køkken/alrum. Her er loft til kip, store vinduespartier og et lyst og moderne køkken. Køkkenet har gode arbejdsbetingelser samt viktualierum. Der er fra alrum/stuen direkte udgang til skøn overdækket terrasse, hvorfra man kan nyde aftensolen.\nFra alrummet finder man et godt værelse/kontor. I tæt forbindelse hertil finder man et lyst og lækkert badeværelse m. bruseniche.\nFra fordelingsgangen er der yderligere 2 store børneværelser. Det ene af værelserne har desuden direkte udgang til haven.\nVoksenafdelingen består af et stort soveværelse med eget badeværelse. Badeværelset har masser af gulvplads, og er perfekt for den pladskrævende familie.\nVillaen er opvarmet med jordvarme, hvilket sikrer en fast lav varmeregning. Dertil skal det nævnes at der er en lille staldbygning, hvortil der er plads til enten en mindre hest eller får/geder.\nEn unik villa, som er sjældent udbudt i området omkring Esbjerg. Vi er klar til fremvisning, når det passer dig!\nGrund 4.049 m2


Sådan finder du haveservice nær dig - leonhardt-hoier.dk\njanuar 6, 2022 Steffen Hansen\nEr du på jagt efter haveservice til din have? En have kræver konstant pleje, for at kunne holde sig pæn grøn og frodig. Hvis du ikke er født med grønne fingre, så kan haveservice muligvis være vejen frem for dig. Selvom du ikke er et havemenneske, så kan du stadigvæk godt sætte pris på en flot og velsoigneret have. Læs med her, og hør hvordan du kommer i kontakt med et haveservice bureau.\n1. Prøv med din familie eller venner\nHvis du er på udkig efter haveservice, er det første du skal gøre, at spørge rundt blandt venner og familie. En af dem kan måske anbefale et firma eller bureau, som de har haft personlig erfaring med. Selv om du ikke kender nogen, der har brugt et haveservicefirma før, kan de måske alligevel henvise dig til en anden.\n2. Gå online og søg\nHvis din familie og dine venner ikke har kunnet anbefale nogen haveservice, er det tid til at gå på internettet. Det er her, du sandsynligvis vil finde det mest passende firma til dit behov. Søgemaskineoptimering betyder, at din forespørgsel vil blive set af flere virksomheder, så du har en god chance for at finde en, der passer til dig, og som ligger tæt på din lokalisation. Det kan du f.eks. gøre ved at skrive i søgefeltet “haveservice i Svendborg”.\n3. Tag kontakt til firmaet\nNår du har fundet et par stykker, der virker dygtige og pålidelige, så er det tid til at kontakte dem. Hvis det er muligt, så kan de sende en af deres havemænd ud og se din have. Du kan derefter drøfte omkostningerne og hvad der er inkluderet med dem, før du beslutter, om du vil indgå en kontrakt eller ej. Det er en god måde, hvorpå man ikke ender med at betale for meget for noget, der kan gøres billigere et andet sted.


Oscar-uddeling skulle blive helt anderledes: Nu bliver forhadt pris udskudt\nVi kan med 100 procent garanti forudse, at Black Panther alligevel ikke ender med at vinde en Oscar for årets populære film. Det er der faktisk ingen film, der kommer til. For den nye pris bliver slet ikke uddelt ved næste års Oscar-uddeling.\nTilføjer ny kategori: Oscar-uddeling bliver helt anderledes\nDet er ellers ikke mere end en måned siden, at Oscar-akademiet meddelte, at man ville introducere kategorien “Årets populære film”. Nyheden fik dog en hård medfart i branchen, hvor mange kritiserede det nye tiltag. Nu tager akademiet konsekvenserne og udskyder den nye pris på ubestemt tid.\n“Ideen bag, nemlig at vi ville forsøge at hylde et bredere udsnit af fremragende film, blev ikke helt forstået, da vi annoncerede prisen,” siger Amy Hudson, direktør for Oscar-akademiet til Vanity fair.\n“Feedbacken fra vores medlemmer var, at vi havde brug for mere tid.”\nIkke filmkritikernes kop the\nDen nye pris skulle gives til en populær film. En film, der var elsket af publikum, men ikke nødvendigvis af filmkritikerne.\nPrisen var også et forsøg på at rette op på de katastrofalt lave seertal, som prisfesten havde sidste år.\nDa prisen blev annonceret, talte mange om, at dette års superhelte-hit Black Panther, som skrev historie med den første store sorte superhelt, ville passe direkte ned i den nye kategori.\nDe 7 vildeste øjeblikke ved årets Oscar-show\nMen filmkritikerne har ikke været tilfredse med, at der skulle en ny pris til Oscar-festen. Varietys Owen Gleiberman mente, at “den populære film-kategori overskrider alt, hvad Oscars skal forestille at handle om.”\nOg Indiewires Anne Thompson kaldte den nye kategori “en forbandet skam”.\nAkademiet har nu på baggrund af kritikken besluttet at udskyde den nye pris, så den ikke bliver uddelt ved Oscar-uddelingen til februar.


Borgere frygter at komme til at hæfte for milliongæld | Egtved | vafo.dk\nBorgere frygter at komme til at hæfte for milliongæld\nDer bliver brugt meget vand på slagteriet til ikke mindst rengøring. Med den nye udvidelse af slagteriet, er vandværket nødt til at udvide for at kunne levere vand nok. Men nogle af byens borgere er utilfredse med at kunne risikere at hæfte solidarisk for anlægslånet. Arkivfoto: Mette Mørk\nUlla og Carl Åge Samuelsen i St. Lihme er utilfredse med, at St. Lihme Vandværk ønsker en kommunegaranti i forbindelse med stor udvidelse. Borgerne kan risikere at komme til at kautionere med cirka 50.000 kroner pr. husstand.\nSt. Lihme: Vandværket i St. Lihme arbejder i øjeblikket på at få grønt lys hos Vejle Kommune til at udvide vandværket for 2,4 millioner kroner. Slagteriet Danepork har netop gennemført en meget stor udvidelse, og det betyder også, at slagteriets vandforbrug stiger betragteligt. For at kunne levere den øgede mængde vand, kræver det en udvidelse af vandværket.\nMen vandværksudvidelsen vækker utilfredshed hos blandt andre Ulla og Carl Åge Samuelsen. Vandværket i St. Lihme søger nemlig en kommunegaranti på to millioner kroner til at finansiere udvidelsen, de resterende 400.000 kroner kan vandværket selv finansiere. Ved kommunegaranti kommer vandværkets forbrugere nemlig til at hæfte solidarisk for pengene, hvis slagteriet skulle gå konkurs.\n- Det betyder, at hver ejendom kan risikere at komme til at kautionere for cirka 50.000 kroner. Det er godt nok mange penge at skulle kautionere for, især taget i betragtning at slagteriet er den eneste, der får noget ud af udvidelsen. Vi og de andre, vi har talt med, mener derfor som udgangspunkt, at udvidelsen bør stå for Daneporks egen regning, siger Ulla Samuelsen.\nDet betyder, at hver ejendom kan risikere at komme til at kautionere for cirka 50.000 kroner. Det er godt nok mange penge at skulle kautionere for, især taget i betragtning at slagteriet er den eneste, der får noget ud af udvidelsen.\nUlla Samuelsen, borger i St. Lihme\nMange ville have sagt nej\nVandværkets bestyrelse fremlagde udvidelsesplanerne på generalforsamlingen i marts måned. Her var omkring 20 mødt op, og her fik bestyrelsen opbakning til at arbejde videre med projektet.\n- På generalforsamlingen blev kommunegarantien bare ikke nævnt med et ord. Bestyrelsen fortalte, at man ville finde de to millioner ad andre veje - men der blev ikke sagt noget om, at alle husstande kan risikere at hænge på gælden. Hvis de havde vidst det, så er jeg sikker på, de havde sagt nej, lyder det fra Ulla Samuelsen, som ærgrer sig over, at hun og hendes mand var forhindret i at deltage ved generalforsamlingen, for ellers havde de måske stillet flere spørgsmål til planerne.\nHvis en kommunegaranti først kom i spil efter generalforsamlingen, burde bestyrelsen have indkaldt til en ekstraordinær generalforsamling, så forbrugerne havde haft mulighed for at stemme nej, mener parret.\n- Jeg er sikker på, at der er mange herude, der ville have stemt nej til vandværksplanerne, hvis de vidste, at de kunne komme til at kautionere for 50.000 kroner, vurderer hun.\nSamtidig undrer parret sig over, at vandværkets bestyrelse er så fokuseret på at udvide for slagteriets skyld. I vandværkets vedtægter står der kun, at vandværket er forpligtet til at levere til ejendomme, og der foreligger ifølge dem ingen skriftlige aftaler med kommunen om, at vandværket er forpligtet til at levere til en så stor virksomhed som Danepork.\nFrygter huse bliver usælgelige\nUlla og Carl Åge Samuelsen frygter samtidig, hvad det få af konsekvens i forhold til eventuelle hussalg, hvis potentielle købere finder ud af, at man som husejer i St. Lihme hæfter solidarisk på et to millioner kroner stort lån.\n- I forvejen er det svært nok at sælge huse herude, fordi det store slagteri ligger her. At stå som kautionist for 50.000 kroner vil kun gøre det sværere, siger Ulla Samuelsen.\nTorsdag aften mødtes parret sammen med to andre fra St. Lihme med to af bestyrelsesmedlemmerne fra vandværket, da Ulla og Carl Åge Samuelsen har søgt aktindsigt i sagen. Her fortalte bestyrelsen, at man allerede har brugt cirka 270.000 kroner på en ny boring, og hvis ikke vandværket får kommunegarantien, bliver lånet til det dyrere for borgerne.\n- Vi vil ikke være skyld i, at det bliver dyrere for borgerne herude, slår de fast.\nMen de ærgrer sig over, at de nok har sovet lidt i timen, da vandværkets bestyrelse først fremlagde planerne.\n- Der mangler i vandværkets vedtægter at blive taget stilling til, hvor stort forbrug det kan levere til enkelte store erhvervsvirksomheder, som har et stort vandforbrug. Det har forbrugerne, dermed også bestyrelsen, ikke været opmærksom på før nu, lyder det fra Ulla og Carl Åge Samuelsen.\nØkonomiudvalget i Vejle Kommune skal mandag behandle forslaget om en kommunegaranti.\nVandværksudvidelse splittede økonomiudvalg\nVandværksformand: Kommunegarantien gør udvidelsen billigere


Strammere regler for bandemedlemmer og kriminelle udlændinge - Det Konservative Folkeparti\nForside|Strammere regler for bandemedlemmer og kriminelle udlændinge\nUdspil til nye og strammere regler for bandemedlemmer og kriminelle udlændinge\nI Danmark bliver de kriminelle stadig mere opfindsomme og voldsparate. Det kalder på politisk handlekraft. Derfor foreslår Det Konservative Folkeparti at stramme loven på tre konkrete områder, så vi kan beskytte uskyldige ofre og opretholde trygheden i Danmark.\nYdmygelsesvold skal have en selvstændig bestemmelse, og så skal straffen hæves\nBandekriminelle skal ikke have ret til tortgodtgørelse i forbindelse med bandekriminalitet\nUdvisningsreglerne skal skærpes, så længen af udlændinges ophold ikke er en formildende omstændighed\nYdmygelsesvold skal straffes hårdere\nGennem de senere år har ydmygelsesvold været en stigende tendens i de kriminelle miljøer i Sverige. Her er ydmygelserne ofte sket i forbindelse med røverier, hvor det særligt har været grupper af unge med indvandrerbaggrund, der udfører voldelige overfald på etniske svenskere. Nu er fænomenet desværre også kommet til Danmark. De seneste par år har der været episoder, hvor ofre er blevet spyttet på, forsøgt tvunget til at drikke urin eller ydmyget på anden vis.\nVolden har til hensigt at udstille og ydmyge offeret, mens gerningsmanden, eller en gruppe af gerningsmænd, griner og håner offeret, mens hændelsen ofte også filmes. Det er en type vold og ydmygelse er så afstumpet og nederdrægtig, og det må vi aldrig acceptere i Danmark.\nDerfor foreslår Det Konservative Folkeparti, at der indsættes en selvstændig bestemmelse om ydmygelsesvold i straffeloven §244 om simpel vold. Desuden ønsker vi at hæve straffen for fornedrelse af offeret.\nØkonomisk godtgørelse skal bruges på ofre – ikke på bandemedlemmer\nDe organiserede bander i Danmark skaber frygt og utryghed gennem deres kriminalitet, vold og grove afpresning af socialt udsatte og svage personer. derfor skal bandernes hensynsløse adfærd mødes med hårde straffe, der utvetydigt viser samfundets afstandtagen, og banderne skal fortsat presses og generes af myndighederne på alle tænkelige måder.\nI dag er det sådan, at ofre for vold kan få økonomiske godtgørelse fra gerningsmanden, når de eksempelvis bliver overfaldet eller på anden måde lider skade. Men det betyder også, at bandemedlemmer kan blive økonomisk belønnet, når deres selvudnævnte narkofjender tager hævn. Det mener vi, skal laves om.\nBliver man ramt af den form for kriminalitet, som man selv har været med til at udøve, så mener vi ikke, at man bør have den samme ret til erstatning, som uskyldige ofre har. Derfor foreslår vi at ændre loven, så bandemedlemmer fratages retten til økonomisk godtgørelse, med mindre der er tale om særligt grove tilfælde.\nDen dømte skal fortsat betale erstatning, men frem for at pengene ender i lommen på en bandekriminel, skal de lande i en velgørende fond, der eksempelvis arbejder for at mindske vold i hjemmet. På den måde gør de kriminelles blodpenge alligevel gavn – bare for andre end dem selv.\nForslag om at strengere udvisningsregler for kriminelle udlændinge\nOphold i Danmark og kriminalitet skal ikke gå hånd i hånd. Desværre er det sådan i dag, at selvom man som udlænding begår kriminalitet i Danmark, så kan man stadig blive boende – hvis bare, man har været her længe nok.\nUdlændingeloven fungerer nemlig sådan, at jo længere tid man har været i Danmark, jo sværere er det at blive udvist. Det er hverken logisk eller retfærdigt overfor ofrene for kriminaliteten og for danskerne.\nHvis man ønsker at bo og leve i Danmark, så forventer vi, at man overholder loven. Man skal med andre ord ikke kunne ’vente’ sig til ophold i Danmark.\nDerfor foreslår Det Konservative Folkeparti, at udlændingeloven gøres mere simpel og samtidig skærpes, sådan, at udlændinge i udgangspunktet ikke er mere beskyttet mod udvisning efter længere tids ophold i Danmark.


Månedens Designer: Humdakin\nTaschenTeministerietteNeuesThat Red HouseThe Architect LampThe Dybdahl Co.The Oak MenThe Organic CompanyThe Organic SheepTom Dixon\nMånedens Designer i Maj 2017 er Humdakin – Læs mere her\nEt velduftende brand med noget på hjerte\nHumdakin står bag en skøn serie af sæber og cremer. Se hele udvalget her\nHumdakin er et af de nyeste brands hos Decorate Shop, men mærket har fået en flyvende start. Og det er nemt at forstå hvorfor. Hos Humdakin finder du enkle og smukke emballager med vidunderligt indhold – det hele går op i en højere enhed. Samtidig er Humdakin garant for parabenefri produkter uden kemikalier og kunstig parfume – så den rene fornøjelse er både god for dig og for miljøet.\nHos Decorate Shop elsker vi at omgive os med skønne ting, der giver en lille, luksuriøs oplevelse i hverdagen. De skønne sæber og cremer er derfor allerede blevet aldeles uundværlige hjemme hos mange af os.\nLykken er et rent og velduftende hjem\nFor os, der brænder for boligindretning, er der intet bedre end at nusse om vores hjem. Og på intet tidspunkt er der dejligere at være, end når der lige er ryddet op og gjort rent. Den rene duft af sæbe giver en helt særlig følelse af afslapning og hjemlighed. Humdakin står blandt andet bag en serie rengøringsmidler, og hos Decorate Shop finder du en sæbe til universalrengøring og et opvaskemiddel. Med de to kommer du rigtig langt i den daglige rengøring, og det bedste er næsten, at sæberne dufter naturligt af salvie og havtorn.\nHeldigvis er Humdakin et brand, som tænker på langt mere end emballage og dufte. Faktisk står de for bæredygtighed og en produktionsetik, som er blandt de højeste, vi endnu har set hos Decorate Shop. Det betyder, at alle produkter bliver fremstillet på fabrikker med etiske kodeks og gode arbejdsforhold. Der er ingen kemiske dampe, parabener eller allergene ingredienser i Humdakins sæber og cremer. De er både skånsomme for dem, der producerer det, for miljøet – og for dig.\nIngredienserne er fra den nordiske natur, og det vil for mange være en genkendelig, frisk duft, som rengøringsmidlerne efterlader. Helt perfekt til at sætte den rette stemning i hjemmet!\nDen ultimative hverdagsluksus findes tit i de små ting. Et sæt bestående af håndsæbe og håndcreme ved køkkenvasken eller på badeværelset giver stor velvære, selv om det er hverdagsting.\nHåndsæben og håndcremen fra Humdakin er baseret på kamille og havtorn, og de dufter diskret og lækkert. De er begge drøje i brug og efterlader huden opfrisket og fugtet. Nogle gange skal der bare ikke mere til at få en skøn følelse i dagligdagen.\nOg med de skønne, enkle emballager er plejeprodukterne fra Humdakin en fryd for øjet. Flaskerne er designet med inspiration fra dansk designs æstetik, og den enkelhed giver et eksklusivt og lækkert udtryk. Flaskerne har en praktisk pumpe, der hjælper med at dosere mængden og samtidig forhindrer, at sæbe og creme fedter alt omkring sig til.\nFind Humdakin i vores 7 butikker og på webshoppen\nHar vi afsløret det? Vil er vilde med Humdakin hos Decorate Shop. Brandet står for en helhedstankegang, hvor intet er overladt til tilfældighederne. Og vi kan ikke komme i tanke om én eneste dårlig ting ved Humdakins produkter. Men tusind gode – det kan vi sagtens!\nDu finder hele udvalget bestående af håndsæbe, håndcreme, opvaskemiddel og universalrengøring i vores 7 fysiske butikker i det Midt- og Østjyske. Og shopper du fra sofaen – det elsker vi selv – finder du naturligvis også hele sortimentet på webshoppen.\nSe hele udvalget fra Humdakin her


Rapperen Uso skal være med i Vild med dans | BILLED-BLADET\nRapperen Uso skal være med i Vild med dans\nDen 33-årige rapper Uso tager danse-udfordringen op og melder sig klar til "Vild med dans".\nSå er der endnu en mand på det kommende "Vild med dans"-hold. Den mandlige rapper Uso har takket ja til at prøve lykken på dansegulvet.\n- Jeg synes, det er noget af et privilegium at få lov til at være med i "Vild med dans", så jeg springer lige ud i det. Jeg elsker at tage den slags udfordringer op, og så glæder jeg mig bare til at være med til at underholde, siger den 33-årige rapper til TV 2.\nOg selv om han har sin daglige gang i musikverdenen, er han ikke så sikker på, at det kan give ham en fordel på dansegulvet.\n- Jeg har sans for rytme og kan finde beatet, men når det er sagt, tror jeg ikke, jeg får så mange andre fordele ud af det. Man kan vist roligt sige, at det er nogle lidt andre stilarter end min musik, man danser i programmet, smiler musikeren, velvidende at det nu er en helt anden verden han kommer til at begå sig i.\nHan håber, at både hans omgivelser og danseverdenen vil tage nådigt imod ham.\n- Jeg frygter nok lidt, ej jeg frygter faktisk ret meget, at jeg ikke er så lærenem, som jeg måske går og tror. Jeg håber virkelig bare, jeg kan lære det, siger Uso, der tager kampen op med de andre fra fredag den12. september.\nSØDT BILLEDE: Landmand søger kærlighed-par ...